Liga Super : TFC berpeluh sebelum tewaskan Sarawak United
Oleh TENGKU DANISH BAHRI TENGKU YUSOFF

13 Ogos 2022, 11:10 pm
KUALA NERUS – Terengganu FC (TFC) dipaksa bermandi peluh oleh Sarawak United sebelum meraih kemenangan tipis 1-0 pada aksi Liga Super di laman sendiri sebentar tadi.
Awal permainan dikuasai TFC menerusi percubaan lencong Nik Sharif Haseefy Mohd. Lazim dari sebelah kiri pada minit ke-20 yang tepat ke dakapan penjaga gol lawan, Tauffiq Ar Rasyid Johar.
Berpunca hantaran leret Manuel Ott dua minit kemudian, Habib Haroon pula hampir memecahkan kebuntuan namun sepakan pemain tengah TFC itu berjaya ditepis Tauffiq Ar Rasyid.
Sarawak United tidak ketinggalan turut berpeluang mengejutkan tuan rumah namun malangnya tandukan Gonzalo Soto hasil sepakan sudut S. Chanturu tersasar ke sebelah tepi pada minit ke-31.
Tauffiq Ar Rasyid terus cemerlang pada babak kedua apabila menafikan percubaan berturut-turut Ott dan Nik Mohd. Sharif pada minit ke-58 bagi menyelamatkan pintu golnya.
Kedudukan bagaimanapun berubah selepas penyerang TFC, Kpah Sherman cekap menyambar hantaran Faisal Abdul Halim sekali gus memecahkan kebuntuan pada minit ke-72.

Kedudukan 1-0 kekal sehingga tamat dan membantu TFC naik ke tangga keempat liga dengan 20 mata manakala Sarawak United yang mengumpul 13 mata, kekal di kedudukan ke-10. – KOSMO! ONLINE


Pengundi muda baharu dijangka 3.8 juta orang
Oleh ISKANDAR SHAH MOHAMED

13 Ogos 2022, 11:19 pm
KUALA SELANGOR – Pengundi muda baharu berusia 18 tahun dijangka bertambah mencecah 3.8 juta orang menjelang Pilihan Raya Umum Ke-15 (PRU15).
Jumlah itu dipercayai meliputi penambahan seramai 7.8 juta pengundi baharu pada pilihan raya umum kelak.
Menteri Kewangan, Tengku Datuk Seri Zafrul Tengku Abdul Aziz berkata, keadaan itu menunjukkan pengundi muda mewakili 34 peratus daripada keseluruhan jumlah pengundi tersebut.
Kata beliau, arah dan hala tuju negara bakal ditentukan golongan belia masa kini.
“Menjelang PRU15, sebanyak 7.8 juta pengundi baharu dipercayai bakal bertambah termasuk 3.8 juta mewakili golongan muda berusia 18 tahun.
“Dalam kata lain, tiga daripada 10 pengundi adalah baharu dan ia mampu mengubah senario politik semasa jika mereka keluar mengundi,” katanya ketika berucap pada Sambutan Hari Belia Negara Peringkat Negeri Selangor di Stadium Utama Kuala Selangor di sini, malam tadi.

Jelas Tengku Zafrul, kuasa Undi18 pada PRU15 memberi peluang kepada golongan muda terlibat secara aktif dalam politik sekali gus membuat keputusan mengenai masa depan negara.
“Lebih ramai belia boleh menjadi pemimpin sama ada di peringkat Persekutuan atau pun negeri.
“Pelaksanaan Undi18 turut mampu melahirkan bakal pemimpin yang matang dan berkualiti,” ujarnya.
Tambah beliau, penurunan usia minimum mengundi dilihat mampu memberi lebih masa kepada golongan muda mendekati dan mendalami arena politik dan kepimpinan negara.
“Apabila terdapat ramai wakil golongan muda dalam arena politik, sudah tentu suara generasi muda ini akan lebih didengari.
“Biarpun terdapat pihak ragu dengan kemampuan golongan muda, peluang Undi 18 dilihat sebagai jalan terbaik untuk negara melahirkan bakal pemimpin berkaliber pada masa depan,” katanya. – KOSMO! ONLINE


Villa manfaat aksi di laman sendiri
Oleh KOSMO!

13 Ogos 2022, 9:42 pm
BIRMINGHAM – Aston Villa bangkit daripada kekecewaan minggu lalu untuk melakar kemenangan 2-1 ke atas Everton dalam saingan Liga Perdana Inggeris (EPL) di Stadium Villa Park sebentar tadi.
Kedua-dua pasukan menampilkan aksi cukup seimbang pada awal perlawanan, namun Villa tersentak seketika apabila Anthony Gordon meletakkan Everton 1-0 di depan pada minit ke-24, namun gol tersebut dibatalkan akibat ofsaid.
Villa yang bimbang dengan ancaman dilakukan pasukan pelawat kemudian melancarkan serangan demi serangan ke arah pintu gol The Toffees dan ia berbaloi apabila penyerang, Danny Ings tenang menyempurnakan hantaran Ollie Watkins pada minit ke-31.
Everton kemudian menampilkan aksi lebih agresif bagi memburu gol penyamaan menerusi trio serangan Gordon, Demarai Gray dan Dwight McNeil, namun kedudukan 1-0 kekal hingga tamat separuh masa pertama.
Bersambung separuh masa kedua, Villa yang belum selesa dengan defisit satu gol cuba menggandakan kedudukan menerusi beberapa percubaan berbahaya termasuk sepakan gunting dilakukan Emiliano Buendia pada minit ke-74.
Ketika perlawanan dilihat hampir pasti berkesudahan 1-0, gerakan yang dilakukan jentera serangan Villa pada minit ke-85 membuahkan hasil apabila Buendia mudah menolak masuk hantaran Watkins untuk gol kedua Villa.

Bagaimanapun, dua minit berselang, Everton berjaya merapatkan kedudukan 2-1 selepas percubaan bek kiri Villa, Lucas Digne untuk mengeluarkan bola dari kawasan berbahaya menerjah gawang sendiri.
Kemenangan itu pastinya dapat mengurangkan tekanan ke atas pengurus Villa, Steven Gerrard selepas penyokong mempersoalkan kemampuannya ketika tewas 0-2 kepada pasukan yang baru dinaikkan pangkat, Bournemouth minggu lalu.- KOSMO! ONLINE


PRU-15: MIC mahu bertanding Parlimen Teluk Intan
Oleh MOHAMAD HAFIZI BIN MOHD SAID

13 Ogos 2022, 11:04 pm
IPOH – Presiden MIC, Tan Sri SA Vickneswaran menyuarakan hasrat parti berkenaan untuk meletakkan calon bertanding di kerusi Parlimen Teluk Intan mewakili Barisan Nasional (BN) pada Pilihan Raya Umum ke-15 (PRU-15) akan datang.
Menurut Vickneswaran, MIC sudah lama mengintai kerusi tersebut yang merupakan salah satu kerusi Parti Gerakan Rakyat Malaysia (Gerakan) selepas mereka tidak lagi bersama Barisan Nasional (BN) ekoran kekalahan pada PRU-14 yang lalu.
Beliau turut menyifatkan Parlimen Teluk Intan sebagai kerusi tambahan bagi MIC untuk bertanding di negeri ini selain mengekalkan Parlimen Tapah dan Sungai Siput.
“Memang kita nak juga bertanding di Teluk Intan, kerana pertama ada kerusi tambahan, kedua kita memang telah memberi keutamaan kepada BN di mana kita telah memberi kerusi Cameron Highlands (Pilihan Raya Kecil Januari 2019).
“Jadi takkan apa yang kita korbankan ini tiada makna. Saya percaya kepimpinan BN dan UMNO akan memberi kerjasama mereka supaya MIC yang telah lama bersama BN diberi pengiktirafan sepatutnya,” katanya kepada media selepas hadir merasmikan Konvensyen Perwakilan MIC Perak Ke-76, di Dewan SRRI AKS, Medan Istana di sini hari ini.
Tambahnya, selain kerusi Parlimen Teluk Intan, terdapat beberapa lagi permintaan yang hanya akan diputuskan menerusi Majlis Tertinggi BN.

Menurutnya, sebarang permintaan tersebut tidak boleh didedahkan sewenang-wenangnya kerana bimbang perkara tersebut akan menyebabkan organisasi kucar-kacir.
Mengulas lanjut, Vickneswaran berkata, MIC juga berharap agar BN boleh memberi parti berkenaan kerusi Parlimen dan Dewan Undangan Negeri (DUN) yang mampu dimenangi mereka pada PRU-15. – KOSMO! ONLINE


Kerajaan negeri tidak tahu permohonan tukar tanaman kepada musang king
Oleh NORLIDA AKMAR IDROS

13 Ogos 2022, 9:35 pm
ALOR SETAR – Kerajaan negeri memaklumkan tidak tahu mengenai permohonan menukar tanaman pokok getah jenis Timber Latex Clone (TLC) kepada penanaman durian Musang King pada Jun lalu seperti didedahkan Jabatan Alam Sekitar (JAS) kelmarin.
Menteri Besar Kedah, Datuk Seri Muhammad Sanusi Md. Nor berkata, durian musang king bagaimanapun tidak termasuk dalam senarai tujuh spesies yang dibenarkan dalam penanaman ladang hutan.
“Saya tidak tahu (permohonan tukar tanaman pada Jun) kerana dari awal kalau masih ingat Julai 2020 saya sudah katakan setahu saya ada tujuh spesies yang dibenarkan ladang hutan, durian tidak masuk.
“Kemudian itu diberitahu dibenarkan 20 peratus, kalau nak tanam semua kena mohon. Lulus tak lulus saya tidak tahu dan kalau dia baru mohon kemungkinan tidak lulus, kemungkinan lulus,” katanya ketika ditemui selepas merasmikan Sambutan Hari Belia peringkat negeri di sini petang tadi.
Beliau berkata, kerajaan negeri sepatutnya memohon kepada JAS terlebih dahulu bahawa ada perubahan komponen tanaman untuk menukar tanaman TLC kepada durian musang king yang mana permohonan itu hanya diterima pada Jun lalu.
Sementara itu, Muhammad Sanusi menyelar tindakan pelbagai pihak yang tidak mahu menerima laporan Kementerian Tenaga dan Sumber Asli (KeTSA) yang dianggotai ratusan pakar tanpa sebarang kepentingan.

“Saya sejak awal tak mahu komen walaupun diprovok berkali-kali dan diheret oleh para inilah (media) nak suruh saya hentam orang itu, hentam orang ini. Saya kata tunggu pakar beri pandangan.
“Selepas jawatan kuasa itu keluarkan laporan fakta dan angka saintifik pun tidak mahu terima juga kerana orang ramai telah diheret untuk pergi kepada satu sudut sahaja. Ini tidak adil yang mana orang ramai perlu dibekalkan dengan maklumat yang cukup.
“Ilmu yang benar, perspektif yang betul dengan fakta dan kajian yang munasabah telah dikeluarkan tetapi orang tidak mahu terima kenapa,” katanya.
Menurut Muhammad Sanusi, sebagai kerajaan beliau tidak boleh bersikap demikian walaupun tidak suka dengan tanaman musang king di puncak Gunung Inas yang memiliki kelulusan.
“Dia ada kelulusan, kebenaran dan lalui proses itu semua (tetapi) bukanlah zaman saya. Tiba-tiba kita diheret untuk hentam dia. Dia boleh saman kita, jadi kalau suka kerajaan negeri disaman, provoklah lagi. Saya tidak mahu,” katanya.
Ketika mengulas kenyataan JAS bahawa kelulusan EIA bukan untuk tanaman musang king, Muhammad Sanusi turut bersetuju dengan perkara itu dan hairan bagaimana ia boleh diteruskan oleh kerajaan negeri sebelum ini.
“Masa jadi kerajaan mula-mula saya sudah kata. (Musang king) tidak termasuk dalam spesies dibenarkan. Saya hairan kenapa ditanam, maka saya arah dihentikan,” tegasnya.
Dalam pada itu, kerajaan negeri tidak akan menanam semula pokok di kawasan Gunung Inas yang digondol dan rosak akibat tragedi kepala air pada 4 Julai lalu kerana pokok hutan akan tumbuh secara semula jadi dan kembali menjadi hutan selepas 30 tahun.
“Pokok hutan itu akan tumbuh sendiri, semua hutan di Kedah ini tidak ada siapa bawa benih pergi tanam, semua Allah yang tumbuhkan, jadi nak pulih macam mana hutan,” katanya. – KOSMO! ONLINE


Liga Perdana: JDT II mandi peluh tumbangkan Perak FC
Oleh MOHAMAD FAIZAL HASHIM

13 Ogos 2022, 10:53 pm
PASIR GUDANG – Pasukan Johor Darul Ta’zim II (JDT II) dipaksa bermandi peluh sebelum mencatatkan kemenangan tipis 1-0 menewaskan skuad Seladang pada aksi Liga Perdana di Stadium Majlis Bandaraya Pasir Gudang (MBPG), di sini malam ini.
Kemenangan itu membolehkan pasukan JDT II merapatkan jurang kepada lima mata di belakang Kelantan FC, dengan kelebihan satu perlawanan.
Pada perlawanan itu, kedua-dua pasukan tampak sama kuat apabila masing-masing Bertukar serangan ke kubu lawan bagi mendapat gol awal, namun tidak ada percubaan berbahaya berjaya dihasilkan.
Wan Zack Haikal Wan Nor berpeluang untuk menguji kecekapan penjaga gol lawan, tetapi percubaan yang dilakukan gagal mencemaskan Mohamad Rozaimi Rahamad yang menangkap kemas rembatan pada minit ke-13.
Giliran pasukan tuan rumah untuk menghasilkan gol pembukaan hadir pada minit ke-19 namun hantaran silang Levy Madinda mencari Guilherme De Paula dalam kotak penalti dinafikan pertahanan lawan.
Ketiadaan penyerang import, Fernando Rodriguez dirasai apabila tidak banyak percubaan berbahaya dihasilkan pasukan kendalian Mariano Raul Echeverria ke arah gawang lawan.

Muhammad Hakimi Mat Isa dan Wan Zack Haikal masing-masing berpeluang untuk meledak gol pertama namun ketangkasan Mohamad Rozaimi berjaya memastikan gawang tidak dibolosi pada babak pertama.
JDT II yang mempertaruhkan khidmat De Paula tampak gagal memberi impak setelah pemain naturalisasi itu tidak memberikan sebarang ancaman buat kelab lamanya.
Gol yang diburu pasukan tuan rumah akhirnya hadir pada minit akhir babak pertama setelah sepakan percuma Moussa Sidibe berjaya disempurnakan pemain pertahanan, Feroz Baharudin yang menolak masuk menewaskan penjaga gol, Zamir Selamat.
Pasukan pelawat dilihat terdesak bagi memburu gol penyamaan dengan meningkatkan tempo permainan namun ketumpulan penyudah menafikan hasrat anak buah Yusri Che Lah untuk mencipta jaringan.
JDT II yang mencari kedudukan selesa turut melakukan serangan balas menerusi percubaan Sidibe namun rembatan pemain import itu sekadar menerjah jaring sisi gol lawan.
Perlawanan menjadi sedikit tegang setelah pemain pasukan pelawat yang ketinggalan dengan satu gol banyak melakukan terjahan keras.
Usaha pasukan pelawat untuk memburu gol penyamaan menemui jalan buntu setelah tiada pertambahan gol disaksikan pada babak kedua permainan.-KOSMO! ONLINE


Tragedi bot Banda, 17 hilang, 3 mayat ditemui
Oleh KOSMO!

13 Ogos 2022, 9:30 pm
NEW DELHI – Seramai 17 orang masih hilang dan tiga mayat ditemui sehari selepas sebuah bot karam di Sungai Yamuna, negeri Uttar Pradesh, lapor laman berita Wion News semalam.
Polis mengesahkan bahawa 13 penumpang sempat berenang ke tempat selamat, manakala pasukan penyelamat terus mencari mangsa yang hilang.
Dua penumpang yang terselamat, Ramkaran dan Sunil berkata, mereka pergi ke rumah mentua bersama isteri masing-masing untuk meraikan upacara Hindu apabila bot itu terbalik di Sungai Yamuna, daerah Banda.
Tragedi berlaku ketika bot berkenaan dalam perjalanan dari Marka ke Jarauli Ghat di daerah Fatehpur.
“Apabila sampai di tebing, hanya ada sebuah bot. Waktu ketika itu sekitar pukul 3.10 petang (waktu tempatan) dan ramai orang ingin menyeberangi sungai itu.
“Kira-kira 50 orang menaiki bot itu yang turut membawa tiga motosikal dan enam basikal,” kata Ramkaran.

Superintendan Polis, Abhinandan memberitahu agensi berita PTI bahawa penyelam daripada Pasukan Tindak Balas Bencana Negara (NDRF) menemui tiga mayat tersebut 200 meter dari lokasi bot itu terbalik.
Pada Khamis lalu, polis berkata bahawa sekurang-kurangnya empat orang maut dalam kemalangan itu. Sumber dalaman pentadbiran daerah berkata, bot itu tidak berdaftar dengan pihak berkuasa.
Pengendali bot yang sempat berenang ke tempat selamat disoal siasat oleh polis mengenai kemalangan itu. – Agensi


2,000 pelajar asnaf terima zakat RM260,000
Oleh ISKANDAR SHAH MOHAMED

13 Ogos 2022, 9:49 pm
KUALA SELANGOR – Seramai 2,000 murid dan pelajar golongan asnaf di Parlimen Tanjong Karang menerima sumbangan zakat berjumlah RM260,000 hari ini.
Sumbangan oleh Bank Rakyat itu disalurkan kepada penerima melibatkan 24 sekolah rendah dan menengah.
Menteri Pembangunan Usahawan dan Koperasi, Tan Sri Noh Omar berkata, pemilihan itu ditentukan pengurusan sekolah yang meliputi kalangan ibu bapa murid dan pelajar kurang berkemampuan.
Katanya, penerima sumbangan itu tidak mengira fahaman parti politik bagi mengurangkan beban menyediakan kelengkapan sekolah dan asrama.
“Kita berharap sumbangan zakat ini bukan saja untuk kegunaan harian malah dimanfaatkan bagi membeli kelengkapan dan peralatan persekolahan anak.
“Pemberian itu membabitkan sebanyak 16 sekolah rendah dan lapan sekolah menengah di parlimen Tanjong Karang,” katanya selepas menyerahkan sumbangan di Sekolah Kebangsaan (SK) Berjaya, Tanjong Karang di sini, hari ini.

Noh yang juga Ahli Parlimen Tanjong Karang menjelaskan sumbangan organisasi korporat merupakan inisiatif penting kerana ia memberi impak kepada seluruh masyarakat Keluarga Malaysia dan negara ini.
Sementara itu, Guru Besar SK Seri Gambut, Azizah Ajis berkata, sumbangan berkenaan amat bermakna kepada ibu bapa murid di sekolah tersebut
“Rata-rata ibu bapa terdiri golongan asnaf yang hanya bekerja kampung dan tidak berpendapatan tetap.
“Seramai 100 murid sekolah kami menerima sumbangan itu yang diharap membantu mengurangkan beban ibu bapa membeli kelengkapan persekolahan,” katanya. – KOSMO! ONLINE


Liga Premier : Kelantan FC menang tipis 2-1
Oleh MUSTAQIM MOHAMED

13 Ogos 2022, 7:31 pm
KOTA BHARU – Kelantan FC menebus kekecewaan apabila tewas kepada Perak FC pada Rabu lalu selepas mencatat kemenangan tipis 2-1 ke atas Polis Diraja Malaysia FC (PDRM FC) pada aksi Liga Premier di Stadium Sultan Muhammad IV di sini sebentar tadi.
Perlawanan bermula sengit apabila Kelantan FC melancarkan serangan awal ke kubu lawan dengan beberapa kali membuat percubaan ke arah gawang PDRM FC untuk mencari gol pembukaan.
Skuad The Red Warriors (TRW) bagaimanapun dikejutkan dengan gol pembukaan PDRM FC pada minit ke-30 apabila penjaga gawang Kelantan FC, Nik Mohd. Amin Ahmad gagal menyelamatkan sepakan percuma daripada Durrkeswaran Ganasan.
PDRM FC dilihat mula selesa memimpin perlawanan malah turut mencipta peluang pada minit-minit terakhir perlawanan sebelum keputusan 0-1 kekal sehingga tamat babak pertama.
TRW cuba mencetus kebangkitan pada separuh masa kedua untuk mencari gol penyamaan dan peluang keemasan itu tiba selepas skuad tuan rumah dihadiahkan sepakan penalti seleoas Mohamad Fazrul Amir Md. Zaman dijatuhkan dalam kotak penalti pasukan pelawat.
Nurshamil Abd. Ghani menyempurnakan sepakan penalti pada minit ke-68 untuk menyamakan kedudukan meskipuh terpaksa mengambil sepakan kali kedua selepas sepakan pertama dibatalkan oleh pengadil, Abdul Halim Mohd Ramlan.

Mohamad Ikhwan Yazek menggembirakan kira-kira 4,128 penyokong TRW melalui rembatan lencong dari jarak 25 meter yang menewaskan penjaga gol PDRM FC, Muhammad Firdaus Irman Mohd. Fadhil pada minit ke-77 untuk gol kedua Kelantan FC.
Ketinggalan di belakang, pasukan kendalian Wan Rohaimi Wan Ismail terus menggempur kubu tuan rumah, namun Kelantan FC terus kental bertahan untuk memuktamadkan kemenangan 2-1 di halaman sendiri.
Keputusan itu menyaksikan TRW kekal menerajui takhta Liga Premier manakala berada pada tangga kelima liga. – KOSMO! ONLINE


MAHA 2022 rai pengunjung ke sejuta
Oleh MOHD. HUSNI MOHD. NOOR

13 Ogos 2022, 7:43 pm
PUTRAJAYA – Sasaran 1.1 juta pengunjung fizikal yang disasarkan Kementerian Pertanian dan Industri Makanan (MAFI) sepanjang Pameran Pertanian, Hortikultur dan Agro Pelancongan (MAHA) 2022 hampir tercapai.
Petang tadi, jumlah pengunjung fizikal yang hadir ke MAHA 2022 akhirnya mencecah sejuta orang sejak dilancarkan pada 4 Ogos lalu.
Pengunjung bertuah ke 1,000,000 itu menjadi milik Fatin Nur Aqilah Ramli dari Bangi, Selangor yang membawa pulang hadiah wang tunai RM2,000 dan baucer bernilai RM1,000.
Majlis penyampaian hadiah disampaikan Menteri Pertanian dan Industri Makanan (MAFI), Datuk Seri Ronald Kiandee petang tadi.
Ronald menerusi hantaran di Facebook berkata, jumlah pengunjung MAHA 2022 akhirnya telah melebihi sejuta pengunjung hari ini.
“Hadiah lagi istimewa menanti pengunjung secara fizikal ke-1,100,001 esok. Terima kasih Keluarga Malaysia atas sokongan hadir ke MAHA 2022,” katanya.

Berdasarkan rekod, jumlah pengunjung bagi hari ke-10 MAHA 2022 mencecah 150,000 hari ini.
Pagi tadi, MAHA 2022 meraikan pengunjung ke 850,000 dimana pengunjung bertuah milik Shaidan Ahmad dari Shah Alam, Selangor.
Shaidan membawa pulang wang tunai RM1, 000, baucer MAEPS Shoppe bernilai RM1,000 dan hamper buah-buahan. – KOSMO! ONLINE


Wanita batal perkahwinan, tunang tukar menu vegetarian tanpa pengetahuannya
Oleh KOSMO!

13 Ogos 2022, 8:00 pm
WASHINGTON – Seorang wanita dipuji kerana membatalkan perkahwinan selepas tunangnya menukar semua pilihan makanan vegan dalam menu untuk tetamu tanpa pengetahuannya, lapor akhbar New York Post semalam.
Kejadian itu diceritakan menerusi perkongsian di laman Reddit oleh akaun bernama SarahJake2022.
“Tunang saya, 31 dan saya, 25, kami akan berkahwin tidak lama lagi. Tidak banyak perselisihan antara kami kecuali soal makanan.
“Saya dan keluarga adalah vegetarian dan terdapat banyak sebab kami memilih gaya hidup ini. Salah satunya adalah kerana kami mempunyai sejarah masalah kesihatan.
“Tunang saya dan keluarganya adalah sebaliknya. Mereka pemakan daging tegar dan saya menerima seadanya,” kata wanita itu.
Wanita itu mahu menambah empat atau lima pilihan vegan pada menu, tetapi tunangnya membantah dan mengatakan ia adalah ‘membazir wang’ dan ‘bukan makanan sebenar’.

“Pada hari lain, saya mendapat tahu dia telah membatalkan semua pilihan vegan daripada menu tanpa pengetahuan saya. Saya menelefonnya di tempat kerja tetapi dia tidak menjawab panggilan.
“Saya terus ke tempat kerjanya dan bersemuka dengannya. Dia pada mulanya berkata itu adalah idea ibunya sebelum menyuruh saya pulang,” katanya.
Wanita itu menerangkan bagaimana pergaduhan itu kemudiannya berterusan di rumah.
Dalam kemas kini seterusnya, wanita itu mengatakan bahawa ibu tunangnya menghantar mesej untuk mempertahankan keputusan anaknya.
Wanita itu telah memuat naik kemas kini kedua untuk mengatakan bahawa perbincangan mereka ‘tidak berjalan lancar’ dan perkahwinan itu telah dibatalkan. – Agensi


Lelaki keliru selamatkan kekasih atau telefon pintar
Oleh KOSMO!

13 Ogos 2022, 7:30 pm
JAKARTA – Sebuah klip video tular di media sosial Indonesia memaparkan seorang lelaki yang keliru sama ada mahu menyelamatkan teman wanita atau telefon bimbitnya terlebih dahulu ketika kedua-duanya dihempas oleh ombak pantai, lapor laman berita Suara.com.
Video itu dimuat naik dalam akaun Instagram @ayodolan.
Rakaman tersebut memaparkan sepasang kekasih sedang bercuti di tepi sebuah pantai. Mereka ingin merakam video sambil bersiar-siar di sekitar pantai.
Teman wanita lelaki itu itu sudah berada di pantai untuk sesi berkenaan tetapi dia masih memasang kamera.
Sebelum sempat pergi ke pantai, teman wanitanya tiba-tiba dihempas ombak kuat sehingga menyebabkannya terjatuh.
Melihat kejadian itu, lelaki itu terus berlari untuk membantu teman wanitanya tetapi pada masa yang sama, telefon bimbitnya hampir dihanyutkan ombak.

Dia keliru sama ada mahu membantu teman wanitanya atau mendapatkan telefon terlebih dahulu. Dia menyelamatkan telefonnya sebelum berlari ke arah teman wanita nya.
Video itu mendapat perhatian netizen di ruangan komen.
“Pilihan yang sukar,” kata seorang netizen.
“Ketika gadget lebih berharga daripada si dia,” komen netizen lain. – Agensi


STW modul baharu Kerajaan Pahang untuk penduduk miliki tanah sendiri
Oleh NORHAFIZAN ZULKIFLI

13 Ogos 2022, 7:24 pm
LIPIS – Kerajaan Pahang memperkenalkan Skim Tanah Warisan (STW) sebagai modul baharu penempatan bagi penduduk luar bandar yang kurang berkemampuan.
Menteri Besar Pahang, Datuk Seri Wan Rosdy Wan Ismail berkata, menerusi Mesyuarat Majlis Mesyuarat Kerajaan (MMK) pada 2021, Kerajaan Negeri bersetuju mewujudkan STW bagi tujuan mempelbagaikan lagi skim tanah yang sedia ada bagi memaksimumkan pemilikan tanah untuk rakyat di negeri ini.
“Ini merupakan ‘pilot project’ bagi pelaksanaan program STW ini di Kuala Medang, Lipis di atas tanah kerajaan seluas 30.425 hektar akan memberi manfaat kepada 250 orang peserta.
“Keluasan bagi setiap lot tanah kediaman adalah antara 8,000 kaki persegi hingga 10,000 kaki persegi dan bayaran premium bagi setiap plot telah ditetapkan sebanyak RM10,000 ringgit sahaja,” katanya dalam sidang akhbar pada Majlis Pelancaran Dan Penyerahan Surat Tawaran STW Pahang dan Penyampaian Suratan Hak Milik Rancangan Felcra di Kuala Medang di sini, hari ini.
Sempena majlis itu seramai 250 penduduk menerima surat tawaran STW dan 169 penduduk menerima suratan hak milik Rancangan Felcra.
Menurut Wan Rosdy, tujuan utama skim itu dilaksanakan adalah untuk meringankan beban kewangan peserta bagi memiliki lot tanah dan membina kediaman sendiri.

Jelasnya di bawah program STW lot-lot tapak perumahan tersebut akan ditawarkan pada harga yang sangat minima dan kerajaan negeri bersetuju memberikan subsidi kepada premium tanah serta kos pembangunan infrastruktur.
“Program ini melibatkan pemberian hak milik tanah lot-lot perumahan seperti Rancangan Tanah Kelompok (RTK) dan Skim Tanah Rakyat (STR).
“Bezanya, STW ini dilengkapi dengan kemudahan infrastruktur asas seperti jalan raya, sistem perparitan, bekalan air, elektrik dan lain-lain,” katanya.
Menurutnya lagi, kumpulan sasar skim itu adalah penduduk setempat yang berpendapatan rendah yang mana peserta perlu membina rumah dalam tempoh lima tahun dari tarikh mendapat hak milik.
Katanya hak milik tanah turut diberi moratorium selama 10 tahun dan peserta dibenarkan mencagar di mana-mana institusi pinjaman bagi mendapatkan pinjaman untuk membina rumah di atas lot tanah berkenaan.
“Kos pembinaan rumah pula ditanggung sepenuhnya oleh peserta, yang mana reka bentuk dan luas rumah adalah terpulang kepada peserta mengikut kemampuan kewangan serta kesesuaian lot tapak yang diperolehi,” ujarnya. – KOSMO! ONLINE


11 terbunuh dalam insiden tembakan di Montenegro
Oleh KOSMO!

13 Ogos 2022, 9:00 pm
PODGORICA, Montenegro – Seorang penembak membunuh sekurang-kurangnya 11 orang termasuk dua kanak-kanak dalam insiden tembakan di bandar Cetinje, tengah Montenegro semalam, kata beberapa pegawai.
“Seramai 11 orang terbunuh di Cetinje hari ini (semalam). Dua daripada mangsa adalah kanak-kanak,” kata pendakwa raya, Andrijana Nastic kepada pemberita sambil menambah, penembak tersebut turut terbunuh.
Seorang pegawai polis yang enggan identitinya didedahkan turut mengesahkan angka itu kepada agensi berita AFP.
Tragedi itu berlaku di Cetinje, sekitar 36 kilometer ke barat ibu kota Montenegro, Podgorica selepas penembak itu terbabit dalam pertikaian sebuah keluarga, demikian menurut badan penyiaran awam, RTCG.
“Penembak dipercayai dibunuh oleh seorang penduduk tempatan,” kata Nastic, menyangkal laporan awal bahawa penyerang telah ditembak oleh polis.
Seramai enam orang turut cedera dalam serangan itu dengan tiga berada dalam keadaan kritikal, demikian menurut pengarah hospital di Podgorica, Ljiljana Radulovic.

Dalam perkembangan berkaitan, Perdana Menteri Dritan Abazovic meminta negaranya menawarkan sokongan kepada waris mangsa dan berkata, tragedi itu sama sekali tidak dijangka dalam sejarah baharu Montenegro.
Montenegro popular kerana pantainya yang indah, manakala kawasan pergunungan negara itu sekian lama menjadi tarikan pelancong.
Cetinje merupakan bekas bandar diraja dan terletak di sebuah lembah yang tidak berkembang pesat sejak beberapa dekad lalu.
Dengan kadar pengangguran sekitar 18 peratus dan purata gaji bulanan kurang €520 (RM2,371), Montenegro bergantung kepada sektor pelancongan untuk meningkatkan hasil pendapatannya. – AFP


Pekerja pembersihan maut dirempuh kereta
Oleh MOHD. HUSNI MOHD. NOOR

13 Ogos 2022, 9:27 pm
SEPANG – Perjalanan seorang lelaki ke tempat kerja berakhir tragedi apabila motosikal ditunggangnya dirempuh kereta di Jalan Sungai Pelek menghala ke Tanjung Sepat, di sini pagi tadi.
Dalam kejadian pukul 11.37 pagi itu, mangsa lelaki berusia 51 tahun yang bekerja di sebuah syarikat pembersihan maut di lokasi kejadian akibat cedera parah pada kepala.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, mangsa yang menunggang motosikal jenis Yamaha Ego seorang diri dipercayai sedang dalam perjalanan menuju ke tempat kerja dari arah Tanjung Sepat.
Beliau berkata, sebaik tiba di tempat kejadian, kereta jenis Nissan Sentra dipandu seorang pengurus projek tiba-tiba memasuki lorong bertentangan sebelum merempuh mangsa.
“Mangsa telah disahkan meninggal dunia ditempat kejadian oleh paramedik dari Hospital Putrajaya yang tiba di lokasi sejurus kejadian.
“Kes disiasat mengikut Seksyen (1) Akta Pengangkutan Jalan (APJ) 1987 bagi mengenal pasti punca sebenar kemalangan manakala, proses bedah siasat pula akan dijalankan esok,” katanya ketika dihubungi hari ini.

Katanya, ketika kejadian cuaca dalam keadaan baik dan permukaan jalan rata serta kering. – KOSMO! ONLINE


Sambut hari lahir ‘tumpang’ majlis orang lain
Oleh KOSMO!

13 Ogos 2022, 9:21 pm
PETALING JAYA – Majlis sambutan hari lahir merupakan satu majlis yang ditunggu-tunggu dan kebiasaannya mempunyai kejutan yang tersendiri.
Namun apa yang berlaku kali ini agak berlainan apabila majlis sambutan hari lahir yang dirancang telah ‘ditumpang’ dengan sengaja oleh rakan sendiri.
Satu perkongsian di Twitter yang dikenali menerusi akaun @merbab3s, dia terkilan apabila satu majlis hari lahir kenalannya bertukar apabila ada rakannya yang lain menumpang majlis tersebut.
Jelasnya, dia turut mendakwa terkejut dengan keadaan tersebut kerana dia adalah salah seorang yang menganjurkan ‘parti,’ hari lahir rakannya itu.
“Saya yang bertudung coklat berada di sebelah kiri, ketika nyanyian hari jadi kawan saya ingatkan nyanyi untuknya tetapi lagu tersebut dinyanyi kepada orang lain.
“Mereka nyanyikan pada gadis yang bertudung kelabu disamping kejutan bunga dari teman lelakinya.

“Lagi satu, majlis itu juga telah disiap dan dianjurkan oleh teman lelaki kawan saya yang sepatutnya meraikannya,” jelasnya.
Video tersebut turut mendapat cacian orang ramai dan menyifatkan ‘penumpang’ majlis orang itu tida maruah dan tidak tahu malu.
“Kenapa, awak sengkek sangat ke adik, teman lelaki tak boleh buat kejutan ke?
“Kalau tak ada duit sangat sambut sahaja tepi sungai, jangan tumpang majlis orang macam ni, malu lah sikit,” jelas Ryan Erdina.
“Kalau aku jadi orang dekat situ aku lari sahaja, malu kalau duduk sekali dengan orang ‘kehendak’ majlis orang ni,” jelas Aidawati. – KOSMO! ONLINE


Tahap pencemaran rendah juga berbahaya untuk kesihatan
Oleh KOSMO!

13 Ogos 2022, 8:30 pm
OTTAWA – Satu kajian terbaharu mendedahkan bahawa tahap pencemaran yang rendah boleh menjadi sangat berbahaya dan menyebabkan kerosakan kesihatan yang teruk dalam jangka masa panjang, lapor laman berita Wion News semalam.
Penyelidikan yang dijalankan di Kanada mendapati kira-kira 8,000 orang di negara itu mati pada setiap tahun kerana pencemaran udara.
Angka itu mengejutkan kerana Kanada secara amnya menyumbang tahap pencemaran udara yang sangat rendah sejak beberapa dekad lalu.
Kajian itu menganalisis lebih 7 juta warga Kanada antara tahun 1981 hingga 2016 bersama-sama dengan data pencemaran udara dalam tempoh sama.
Matlamat kajian adalah untuk mengetahui sama ada tahap pencemaran udara yang rendah menyebabkan kerosakan kesihatan yang lebih sedikit tetapi angka kematian menunjukkan realiti berbeza.
“Penemuan ini mencadangkan manfaat kesihatan boleh diperoleh daripada pengurangan berterusan dalam pencemaran udara dan piawaian pengawalseliaan yang lebih ketat di negara termasuk Kanada dan Britain.

“Memandangkan kita tidak mengenal pasti tahap pencemaran udara yang selamat, kita harus memikirkan semula pendekatan untuk menumpukan pengurangan berterusan tahun demi tahun, bukan hanya menetapkan tahap piawaian kepekatan pencemaran yang hanya disemak setiap lima hingga 10 tahun,” kata Prof. Michael Brauer dari Universiti British Columbia kepada akhbar The Guardian.
Institut Kesan Kesihatan AS, yang membiayai kajian itu, juga menugaskan dua penyelidik lain meneliti pencemaran udara di Eropah.
Kedua-dua kajian itu juga membuat kesimpulan bahawa tiada jumlah pencemaran udara yang dibenarkan yang tidak berbahaya terhadap kesihatan individu. – Agensi


Polis cekup suspek curi motosikal lelaki sedang beli nasi bungkus
Oleh ROHANA MOHD. NAWI

13 Ogos 2022, 7:35 pm
MACHANG – Seorang lelaki ditahan selepas disyaki melarikan sebuah motosikal milik seorang individu yang sedang membeli nasi bungkus di sebuah warung di sini pada Sabtu lalu.
Suspek yang berusia 36 tahun dicekup kira-kira pukul 3.05 petang pada Isnin lalu selepas dua hari diburu oleh pihak polis.
Pemangku Ketua Polis Daerah Machang, Deputi Superintendan Mohd.Zahir berkata, lelaki terbabit ditahan oleh sepasukan anggota Bahagian Siasatan Jenayah, Ibu Pejabat Polis Daerah Machang di Kampung Jenereh Bongkok, Pulai Chondong di sini.
Menurutnya, suspek mengaku mencuri sebuah motosikal jenis Honda RS 150R milik seorang lelaki berusia dalam lingkungan 20-an yang sedang membeli nasi bungkus.
“Pemeriksaan ke atas motosikal itu mendapati nombor enjin motosikal sama seperti yang dilaporkan hilang sebelum ini.
“Semakan mendapati, suspek mempunyai satu rekod lampau berkait kes dadah. Polis masih menjalankan siasatan lanjut sama ada suspek terlibat dengan kejadian lain melibatkan kehilangan motosikal di daerah ini atau tidak,” katanya ketika dihubungi Kosmo! hari ini.

Menurut Mohd. Zahir, kes disiasat mengikut Seksyen 379A Kanun Keseksaan kerana mencuri kenderaan bermotor. – KOSMO! ONLINE


Penangan ganja, sektor pelancongan Thailand meningkat
Oleh KOSMO!

13 Ogos 2022, 6:30 pm
BANGKOK – Perdana Menteri Prayuth Chan-o-cha melaporkan bahawa kerajaan menjangkakan kira-kira 10 juta pelancong asing melawat Thailand menjelang akhir tahun ini dengan kebanyakan mereka mahu mengambil ganja, lapor laman berita Thaiger semalam.
Kerajaan Thailand mengeluarkan tumbuhan ganja daripada senarai narkotik berbahaya pada 9 Jun lalu, menjadikan orang ramai bebas untuk menanam dan menjualnya.
Pengeluaran dan penggunaan ganja hanya dibenarkan untuk kegunaan perubatan, bukan untuk tujuan rekreasi.
Kebenaran hanya diberikan kepada ganja berpotensi rendah mengandungi kurang daripada 0.2 peratus tetrahydrocannabinol daripada sebatian halusinogen.
Kerajaan Thai tidak menggalakkan penggunaan ganja secara rekreasi dan menyatakan, sesiapa yang ditangkap menghisap ganja di tempat awam boleh didakwa di bawah Akta Kesihatan Awam akibat ‘gangguan bau’ dan berdepan denda 25,000 baht (RM3,146) serta penjara tiga bulan.
Undang-undang itu bagaimanapun dilihat lebih longgar di Koh Samui.

Pemilik kelab Chi di Bang Rak Koh Samui, Carl Lamb menjual ganja gulung bersama champagne, wain Perancis dan menu yang mengandungi Cannabidiol (CBD).
Lamb memberitahu bahawa dia pada asalnya mencuba ganja secara perubatan kerana dia mempunyai masalah pencernaan. – Agensi


Showcase Transformasi Pendidikan platform perjelas dasar KPM
Oleh EDDY AQMAL MOHAMED HAMIDI

13 Ogos 2022, 6:20 pm
PUTRAJAYA – Kementerian Pendidikan (KPM) memaklumkan bahawa program Showcase Transformasi Pendidikan yang berlangsung selama tiga hari bermula semalam merupakan satu daripada langkah untuk menjelaskan dasar transformasi yang cuba dicapai kementerian tersebut.
Menteri Kanan Pendidikan, Datuk Dr. Radzi Jidin berkata, menerusi program sedemikian, KPM berpeluang untuk turun padang dan duduk bersama masyarakat untuk menyampaikan maklumat tentang apa yang sedang dilaksanakan oleh kementerian itu.
“Melalui program ini kita berpeluang untuk turun ke bawah bersama masyarakat dan membolehkan mereka melihat sendiri apa yang sedang kita laksanakan malah jika ada maklumat yang diperlukan, ibu bapa boleh terus berhubung dengan pegawai-pegawai yang ada di sini.
“Kita ingin lihat program sebegini berjalan dengan baik dan selepas ini akan ada lebih banyak lagi program yang akan dilaksanakan untuk kita jelaskan kepada rakyat terutamanya ibu bapa tentang apa yang telah, sedang dan akan kita laksanakan,” katanya.
Beliau berkata demikian kepada pemberita ketika ditemui di Program Showcase Transformasi Pendidikan yang diadakan selama tiga hari bermula semalam di Alamanda, Putrajaya, di sini hari ini.
Showcase Transformasi Pendidikan merupakan salah satu aktiviti dirancang oleh KPM bagi mengisi slot ‘Bersama Semarakkan Transformasi Pendidikan’ yang merupakan usaha kolboratif untuk menguar-uarkan kepada masyarakat tentang projek serta inisiatif transformasi pendidikan.

Program ini merupakan platform memaparkan inovasi dan pencapaian murid serta guru, perkembangan pendidikan digital dan aplikasi sistem yang memudahkan pengurusan dalam pendidikan.
Menurut Radzi, Showcase Transformasi Pendidikan turut menawarkan pelbagai aktiviti yang melibatkan murid dari peringkat pra-sekolah, rendah, menengah dan lepasan menengah.
“Jika sebelum ini program sebegini lebih tertumpu kepada usaha dalam kalangan guru untuk menjayakannya, kini kita mahu murid-murid sendiri kedepan dalam usaha membentuk kemenjadian murid dan bersama-sama menunjukkan kekuatan, kelebihan, kemahiran dan bakat pelbagai yang ada untuk kita ketengahkan.
“Oleh sebab itu, bila kita berbicara mengenai pemansuhan peperiksaan sebagai contoh, kita ingin menumpukan kepada kemenjadian murid secara keseluruhannya,” jelas beliau.
Radzi berkata, dalam memastikan segala transformasi besar yang dilaksanakan dapat memberi impak dan hasil yang dihasratkan adalah amat kritikal untuk ibu bapa, masyarakat dan guru untuk bersama-sama memberi kepercayaan kepada KPM.
“Ia adalah supaya kita dapat membentuk satu sistem dan ekosistem pendidikan yang mampu melahirkan anak-anak yang hebat dan mampu bersaing di peringkat dunia.
“Dalam tempoh beberapa minggu ini, kita telah turun padang mengadakan sesi libat urus dengan pelbagai pihak yang setakat ini telah menerima penglibatan mencecah lebih 20,000 ibu bapa, guru dan pemimpin masyarakat yang turut memberikan maklum balas positif bahawa kita berada di landasan yang betul dgn pendekatan yg kita laksanakan ,” katanya.
Tambah beliau, dalam tempoh terdekat ini juga, KPM akan mengadakan hari terbuka Pejabat Pendidikan Daerah (PPD) di seluruh negara bagi membolehkan masyarakat bersama-sama dengan pihak PPD melihat apa yang dilakukan dan dirancang oleh kementerian. – KOSMO! ONLINE


Rempit ‘superman’ masuk jerat polis
Oleh KOSMO!

13 Ogos 2022, 6:32 pm
GEORGE TOWN – Tiga mat rempit yang dipercayai menunggang ala superman diberkas polis menerusi satu Op Samseng Jalanan di Pantai Seagate di sini awal pagi tadi.
Tiga penunggang motosikal berusia 19 hingga 36 tahun itu ditahan anggota Bahagian Siasatan dan Penguatkuasaan Trafik, Ibu Pejabat Polis Daerah Barat Daya (IPD BD) dalam operasi bermula pukul 1 pagi itu.
Aksi bahaya yang dilakukan penunggang motosikal terbabit telah berjaya dirakam polis yang berada di lokasi terbabit.
Ketua Polis Daerah Barat Daya, Superintenden Kamarul Rizal Jenal berkata, hasil pemerhatian semasa operasi dijalankan terdapat kumpulan motosikal menunggang secara menduga kelajuan dan beraksi dengan membongkokkan badan (superman).
“Tindakan mereka jelas berbahaya kepada diri sendiri dan pengguna jalan raya yang lain.
“Oleh itu, tiga penunggang motosikal lelaki yang masing-masing bekerja kilang, dan seorang penyelia lif ditahan di bawah Seksyen 42 Akta Pengangkutan Jalan Raya 1987,” katanya dalam satu kenyataan di sini hari ini.

Beliau memberitahu, sebanyak 11 keping saman telah dikeluarkan ke atas penunggang terbabit selain menyita dua buah motosikal dan 11 saman dikeluarkan terhadap pesalah trafik lain.
Pada 9 Ogos lalu, Ketua Setiausaha Kementerian Pengangkutan, Datuk Isham Ishak dalam satu sidang media memberitahu, gambar-gambar mat motor yang terlibat dengan aktiviti merempit dan lumba haram akan dirakam menerusi kamera pihak berkuasa sebelum mereka ditahan untuk tindakan lanjut.
Katanya, pendekatan baharu yang diambil pihak berkuasa adalah bagi membendung kegiatan mat rempit selain memelihara keselamatan pengguna jalan raya lain. – KOSMO! ONLINE


Jenny tempah iklan satu muka surat dedah suami curang
Oleh KOSMO!

13 Ogos 2022, 7:00 pm
CANBERRA – Seorang wanita di Australia mengeluarkan iklan satu muka surat penuh dalam akhbar tempatan untuk mendedahkan bahawa suaminya seorang lelaki yang berlaku curang, lapor akhbar New York Post semalam.
Wanita yang hanya dikenali sebagai Jenny itu meluahkan perasaan marahnya dalam akhbar Australia, Mackay and Whitsunday Life edisi 12 Ogos 2022.
“Steve yang dihormati, saya harap anda gembira dengan dia.
“Sekarang seluruh bandar akan tahu kamu seorang lelaki curang. Daripada Jenny. P.S. Saya beli iklan ini menggunakan kad kredit anda,” demikian maksud kata-kata pada iklan tersebut.
Akhbar itu dibaca lebih 50,000 orang di kawasan pelancongan tropika terletak bersebelahan Terumbu Karang Besar.
Iklan itu menarik perhatian penduduk tempatan yang ingin mengetahui lebih lanjut mengenai skandal itu.

Editor akhbar itu terpaksa menggunakan laman Facebook untuk mendedahkan butiran lanjut tentang Jenny.
Mereka mendedahkan bahawa Jenny menempah iklan itu melalui portal online tetapi tidak mendedahkan jumlah bayaran yang dibuat menggunakan kad kredit pasangannya.
Mereka akhirnya memutuskan untuk menyiarkan iklan itu secara percuma dengan mengatakan,  adalah menyalahi undang-undang untuk menggunakan wang Steve tanpa persetujuannya. – Agensi


Calon giliran 2020, 2021, 2022 diberi keutamaan kuota haji 2023
Oleh AMREE AHMAD

13 Ogos 2022, 6:26 pm
SEPANG – Lembaga Tahun Haji akan memberi keutamaan kepada calon bakal jemaah yang giliran sepatutnya pada 2020, 2021 dan 2022 untuk mengisi kuota pada musim haji 2023.
Pengarah Eksekutifnya, Datuk Seri Syed Saleh Syed Abdul Rahman berkata, pihaknya amat memahami keluhan ramai calon terbabit yang gagal ditawarkan kuota haji untuk musim 2022.
“Ini termasuk mereka berumur 65 tahun ke atas apabila tidak dapat pergi sebab syarat baharu ditetapkan kerajaan Arab Saudi melarang bakal jemaah usia itu,” katanya kepada pemberita.
Terdahulu, beliau menyambut kepulangan kumpulan terakhir jemaah haji seramai 284 orang di Lapangan Terbang Antarabangsa Kuala Lumpur di sini yang tiba pada pukul 1.30 tengah hari.
Syed Saleh berkata, kuota asal untuk Malaysia sepatutnya 31,600 orang, namun disebabkan kebimbangan penularan pandemik Covid-19, jumlah itu telah pun dikurangkan kepada separuh.
“Sebenarnya pengisian kuota tertakluk kepada kriteria dikenakan oleh Arab Saudi yang boleh berubah setiap tahun dan kita berharap syarat baharu tahun depan akan lebih baik,” jelasnya.

Situasi tersebut bermakna ada baki 17,294 orang yang giliran mereka pada 2020 lalu selain calon untuk giliran 2021 dan 2022 turut tidak ditawarkan haji bagi musim kali ini.
Bagaimanapun, keadaan semasa masih lagi terpulang pada budi bicara kerajaan negara itu dan beliau tidak menolak kemungkinan ada kuota tambahan pada musim 1444 Hijrah/2023 Masihi.
Senario itu, susulan perkembangan terkini yang menyaksikan projek perluasan Masjidil Haram di Mekah sudah hampir siap sepenuhnya bagi menampung lebih ramai kapasiti jemaah.
Begitu juga pembukaan terminal baharu Lapangan Terbang Antarabangsa Raja Abdulaziz di Jeddah baru-baru ini yang telah membolehkan pertambahan jumlah penumpang lebih tinggi.
“Insya-Allah, mungkin ada hikmah di sebaliknya yang menyebabkan tidak dipanggil ke tanah suci dan pihak kerajaan juga berusaha memohon kuota rasmi Malaysia dinaikkan,” katanya.
Ketika ini, pendeposit Tabung Haji yang mendaftarkan ibadah tersebut akan menerima giliran untuk tempoh 115 tahun akan datang susulan kekangan kuota yang ditetapkan Arab Saudi.
Keadaan itu menyebabkan ada bakal jemaah yang terdesak kerana faktor usia lanjut, sanggup memohon visa haji furada dengan ada menjadi mangsa penipuan oleh agensi tertentu.- KOSMO! ONLINE


Tiga tokan ditahan edar 2.8kg heroin di Kerian
Oleh WAT KAMAL ABAS

13 Ogos 2022, 6:14 pm
BAGAN SERAI – Jabatan Siasatan Jenayah Narkotik Perak menahan tiga lelaki warga tempatan kerana disyaki mengedar heroin di ladang kelapa sawit di sekitar kawasan Semanggol Khamis lalu.
Pemangku Ketua Polis Perak, Datuk Azizi Mat Aris, berkata, pihaknya mengambil masa hampir 10 hari membuat intipan di lokasi berkenaan.
“Ketika serbuan dilakukan, dua suspek menaiki sebuah kenderaan motosikal yang mana salah seorang daripadanya menyerahkan sebuah topi keledar kepada seorang lelaki di dalam ladang sawit itu.
“Hasil pemeriksaan ke atas ketiga-tiga mereka, polis menjumpai satu beg plastik hitam dengan di dalamnya terdapat empat bungkusan plastik lutsinar bahan disyaki dadah jenis heroin anggaran berat 2812.26 gram (2.8 kilogram) disembunyikan dalam topi keledar tersebut.” katanya pada sidang media di Ibu Pejabat Polis Daerah Kerian di Bagan Serai di sini hari ini.
Menurutnya, heroin itu dipercayai dibawa masuk dari negeri zon utara ke daerah ini untuk pasaran tempatan dan mampu dibekalkan kepada 2,000 penagih.
Katanya, dua daripada tiga suspek mempunyai rekod jenayah lampau berkaitan penyalahgunaan dadah serta terbabit dalam jenayah mencuri serta didapati positif hasil daripada ujian saringan yang telah dijalankan. – KOSMO! ONLINE


UiTM gegar gelanggang Petanque
Oleh KOSMO!

13 Ogos 2022, 7:19 pm
TANJUNG MALIM – Skuad petanque Universiti Teknologi MARA (UiTM) mempamerkan aksi cemerlang selepas membutirkan dua pingat emas pada temasya Sukan Institusi Pengajian Tinggi (SUKIPT) 2022 sebentar tadi.
Pada aksi yang berlangsung di di gelanggang petanque, Kampus Sultan Azlan Shah, emas UiTM itu hadir dalam acara perseorangan wanita, Athirah Sareh yang menewaskan wakil Kolej Polytech MARA (KPM), Nur Afiqah Jasni 13-5 pada perlawanan akhir.
Beregu lelaki UiTM yang diwakili Syed Afiq Fakhri Syed Ali dan Haris Jonaidey meneruskan rentak cemerlang UiTM apabila menumpaskan gandingan Politeknik, Muhammad Darwish Hariri Waheb dan Ahmad Arif Hakimi Mohd Hannizan menerusi kemenangan 13-2.
Bagaimanapun hasrat beregu wanita, Sharifah Aqilah Farhana Syed Ali dan Nur Zahrah Burhan Shahidi untuk menjelmakan emas ketiga UiTM tidak kesampaian apabila tumpas kepada gandingan Politeknik Nur Anis Shamiera Nazuha Mohd. Nadzry dan Nuraini Zulpetry 5-13 pada aksi akhir.
“Saya sangat berbangga dengan aksi yang ditampilkan atlet pada perlawanan ini. Alhamdulillah kami berjaya mencapai sasaran yang diletakkan UiTM bagi sukan petanque di temasya.
“Saya harap momentum ini dapat diteruskan dalam acara triple lelaki dan wanita yang akan berlangsung pada Isnin,” kata jurulatih skuad petanque UiTM, Syed Ali Syed Akil.

Hasil kemenangan tersebut, UiTM kini mengumpul tiga pingat emas selepas meraih satu pingat emas dalam acara karate menerusi atlet terbaiknya, Pressy Misty Philip. – KOSMO! ONLINE


Trend pakai jaket terbalik hanya di Malaysia
Oleh KOSMO!

13 Ogos 2022, 7:10 pm
PETALING JAYA – Cara pemakaian baju jaket terbalik bagi penunggang motosikal yang sering kita perhatikan merupakan trend yang hanya ada di Malaysia.
Pelbagai pendebatan telah kita dengar selama ini, ada yang kata trend tersebut bahaya dan ada juga yang menjelaskan cara pemakaian itu memudahkan.
Laman web permotoran Careta juga sebelum ini pernah memberikan pandangan bahawa terdapat 10 sebab mengapa penunggang kita sahaja yang menggunakan trend tersebut.
Salah satunya adalah kerana lebih cepat serta dianggap sebagai cara unik hanya penunggang motosikal di negara ini.
Walau apa sekalipun sebab trend tersebut menjadi ikutan dalam kalangan penunggang tempatan, paling penting adalah soal keselamatan.
Jaket yang dipakai secara terbalik kebiasaannya tidak dizip dan ini menyebabkan jaket tersebut mengibas dengan kuat ketika motosikal bergerak dalam keadaan laju.

Jaket yang mengibas boleh menyebabkan tersangkut pada kenderaan lain ketika mencelah atau memotong serta boleh tersangkut pada tayar atau rantai motor sendiri.
Orang ramai juga turut meluahkan pendapat mereka di media sosial dan turut akui pemakaian seperti itu boleh menyebab kemalangan jiwa.
“Kalau tak pakai hitam pula tangan, Malaysia ni panas. Kalau pakai macam biasa nampak tidak ikut trend pula nanti, ” jelas Zulhisham Zulkifli.
“Penunggang kita pentingkan masa, kalau pakai secara betul nanti lambat, walaupun bukan ambil masa terlalu lama tapi itulah orang kita, janji trend sahaja, ” kata Mat Luqie Fauzi. – KOSMO! ONLINE


Amaran ribut petir di 4 negeri malam ini
Oleh MOHD RASDAN AHMAD

13 Ogos 2022, 7:14 pm
PETALING JAYA – Ribut petir, hujan lebat dan angin kencang dijangka berlaku di empat negeri menjelang malam ini.
Jabatan Meteorologi Malaysia (MetMalaysia) berkata, negeri terlibat adalah Perak, Kelantan, Sarawak serta Sabah.
Amaran tersebut dikeluarkan sehingga pukul 9.00 malam nanti.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran, ” jelas MetMalaysia.


Lelaki Myanmar lemas ketika cuba lepaskan pukat tersangkut
Oleh OTHMAN YAHAYA

13 Ogos 2022, 6:47 pm
SUNGAI PETANI – Tindakan seorang lelaki Myanmar terjun ke dalam kolam terbiar bagi melepaskan pukat yang tersangkut berakhir dengan dia ditemui mati lemas dalam kejadian berdekatan Taman Saujana Impian di Semeling, Merbok dekat sini pagi ini.
Dalam kejadian pada pukul 9.30 pagi itu, mangsa, Zahir Ahmad Musta Ahamed, 49, yang merupakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) maut di lokasi kejadian.
Mangsa dikatakan lemas sebelum adiknya, Izar Zulhaq, 43, dan rakan berjaya menaikkan mangsa ke tebing sungai.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima maklumat mengenai kejadian pada pukul 10.03 pagi daripada orang awam sebelum bergegas ke lokasi bersama sepasukan anggota bomba dari Unit Skuba Balai Bomba dan Penyelamat Tikam Batu.
“Sebaik tiba di lokasi, kita mendapati mangsa telah dinaikkan ke tebing oleh adik dan rakan-rakannya dengan bantuan orang awam.
“Mangsa kemudian telah disahkan meninggal dunia oleh pegawai perubatan,” katanya di sini hari ini.

Kata beliau, mayat mangsa dihantar ke Hospital Sultan Abdul Halim di sini dan kes diklasifikasikan sebagai mati mengejut. – KOSMO! ONLINE


KPM lancar portal aduan kes buli minggu hadapan
Oleh EDDY AQMAL MOHAMED HAMIDI

13 Ogos 2022, 5:02 pm
PUTRAJAYA – Kementerian Pendidikan (KPM) bakal melancarkan satu portal khusus bagi pelajar atau ibu bapa yang mahu melaporkan tentang kejadian buli di sekolah masing-masing dalam masa terdekat.
Menteri Kanan Pendidikan Datuk Dr. Radzi Jidin berkata, portal tersebut bakal menyediakan satu platform pelaporan yang lengkap dan tersusun agar isu buli di institusi sekolah dapat diminimumkan.
“Menerusi portal ini, sebarang aduan berhubung kejadian buli dapat disampaikan menerusi emel, pelaporan pada sistem sedia ada atau melalui panggilan telefon.
“Melalui portal ini juga, pengadu tidak perlu risau aduan mereka diketahui oleh orang lain kerana ia adalah sulit dan yang lebih penting setiap aduan akan disiasat,” katanya kepada pemberita ketika ditemui di Program Showcase Transformasi Pendidikan di Alamanda, Putrajaya, di sini hari ini.
Menurut Radzi, portal berkenaan yang dijangka akan dilancarkan seawal minggu hadapan adalah satu daripada pelbagai inisiatif yang sedang dan akan terus dilaksanakan oleh KPM dalam menangani isu berkaitan buli di sekolah.
“Pendekatan lain yang sedang dijalankan oleh KPM bagi mengurangkan isu buli di sekolah adalah penubuhan jawatankuasa yang dipengerusikan oleh bekas Ketua Pengarah Pendidikan Malaysia, Dr. Habibah Abdul Rahim.

“Jawatankuasa ini akan melihat kepada penambahbaikan yang boleh dilaksanakan dalam tatacara juga panduan sedia ada berkaitan buli di sekolah,”ujar beliau.
Menurut Radzi, konsep Sekolahku Sejahtera yang dilancarkan pihak kementerian sejak Februari lalu banyak menekankan kepada elemen-elemen dalam diri murid-murid agar mereka dapat membuat keputusan yang tepat selain mengelakkan diri daripada terlibat dengan kes buli.
“Dalam konsep ini kita ada penekanan elemen selamat di sekolah dan elemen empati selain mendidik anak-anak dengan sikap dan pemikiran yang rasional.
“Kita boleh adakan pelbagai pemantauan namun jika jiwa dan pemikiran mereka belum jelas tentang sesuatu tindakan yang dilakukan, ia akan terus menyumbang kepada kes buli,” katanya. – KOSMO! ONLINE


Mayat dipercayai nelayan hilang ditemui di perairan Pulau Redang
Oleh MOHD AZLI ADLAN

13 Ogos 2022, 5:28 pm
KUALA TERENGGANU – Satu mayat dipercayai salah seorang nelayan yang hilang dalam insiden bot karam pada Isnin lalu ditemui di perairan Pulau Redang, Kuala Nerus hari ini.
Mayat lelaki itu dijumpai oleh sekumpulan nelayan pada kedudukan 9.4 batu nautika utara Pulau Redang pada pukul 11 pagi.
Pengarah Maritim Terengganu, Kepten Maritim Muhammad Saufi Mohd. Ramli berkata, penemuan objek terapung terbabit kemudiannya telah dimaklumkan kepada Agensi Penguatkuasaan Maritim Malaysia (APMM).
“Kapal Maritim (KM) Bagahak telah diarahkan untuk melakukan siasatan dan tiba di lokasi kejadian pada pukul 12.30 tengah hari.
“Setakat ini pengecaman mayat gagal dilakukan berikutan keadaan fizikal mayat yang sudah lama berada dalam laut,” katanya di sini hari ini.
Sebelum ini, operasi mencari dan menyelamat (SAR) dua nelayan berkenaan iaitu Raja Zainudin Raja Ibrahim, 49, dan Ahmad Zamri Ishak, 66, ditamatkan mulai pukul 7 malam semalam ekoran ketiadaan petunjuk baharu

Muhammad Suffi berkata, mayat tersebut telah dihantar ke Unit Forensik Hospital Sultanah Nur Zahirah di sini untuk tindakan lanjut.
Kosmo! Rabu lalu melaporkan lima nelayan dikhuatiri lemas selepas bot dinaiki mereka karam akibat dipukul ribut pada kedudukan kira-kira 10 batu nautika dari Pulau Redang pada pukul 10 malam, Isnin lalu.
Tiga mayat mangsa iaitu Saludin Ismail, 50; Mohd. Nazri Abu Bakar, 48, dan Zulkifli Umar, 48, kemudiannya ditemui tersangkut pada boya unjam berhampiran lokasi bot karam pada keesokan hari. – KOSMO! ONLINE


Buli MRSM Kuantan: Biar polis siasat
Oleh MOHD. HUSNI MOHD. NOOR

13 Ogos 2022, 4:29 pm
SERDANG – Kementerian Pembangunan Luar Bandar (KPLB) menyerahkan sepenuhnya isu buli membabitkan seorang pelajar perempuan di Maktab Rendah Sains Mara (MRSM) Kuantan, Pahang kepada pihak polis.
Menterinya, Datuk Seri Mahdzir Khalid berkata, beliau menyerahkan kepada pihak polis untuk menjalankan siasatan lanjut mengenai perkara itu.
“Saya akan meneliti laporan lengkap siasatan kes itu. Bila sudah buat laporan polis, kita tak mahu komen apa-apa lagi. Biarlah polis siasat,” katanya ketika ditemui selepas melawat Pameran Pertanian, Hortikultur dan Agro Pelancongan (MAHA) 2022 di sini, hari ini.
Katanya, beliau turut memberi amaran bahawa tindakan tegas akan diambil terhadap pelajar yang terlibat dalam kes buli itu.
Ujar beliau, amalan buli adalah satu perkara serius dan pelajar terbabit boleh dibuang sekolah.
“Misalnya insiden di MRSM Kepala Batas, pelajar buli pelajar lain apabila lembaga disiplin dapat sahkan, memang pelajar itu dibuang sekolah ,” katanya.

Sebelum ini, Ketua Polis Daerah Kuantan, Asisten Komisioner Wan Zahari Wan Busu berkata, pihaknya menerima dua laporan polis berkaitan kes itu masing-masing pada 8 dan 12 Ogos lalu dan kini disiasat mengikut Seksyen 427 Kanun Keseksaan. – KOSMO! ONLINE


Perdana Menteri sahkan berjumpa Perikatan Nasional
Oleh SITI A'ISYAH SUKAIMI

13 Ogos 2022, 5:49 pm
SERDANG – Perdana Menteri, Datuk Seri Ismail Sabri Yaakob memaklumkan beliau telah mengadakan pertemuan bersama Perikatan Nasional (PN) pada 4 Ogos lalu iaitu selepas persidangan akhir di Parlimen.
Menurutnya, pertemuan tersebut bersama Setiausaha Agung Perikatan Nasional (PN), Datuk Seri Hamzah Zainudin dan Bendahari PN, Datuk Seri Ahmad Samsuri Mokhtar.
“Mereka sudah menyampaikan pandangan dan saya juga sudah menyampaikan pandangan saya. Jadi setakat itu sahaja.
“Saya ingat tidak perlu dibangkitkan lagi,” katanya ringkas kepada media pada Pameran Pertanian, Hortikultur dan Agro Pelancongan Malaysia (MAHA) 2022 di Taman Ekspo Pertanian Malaysia (MAEPS) di sini hari ini.
Terdahulu media melaporkan, PN menzahirkan rasa kecewa terhadap Perdana Menteri yang disifatkan tidak bersungguh dalam memenuhi perjanjian dengan gabungan itu.
Hamzah dipetik berkata, sehubungan itu, PN memutuskan untuk menghantar delegasi untuk menemui Ismail Sabri bagi membincangkan pelaksanaan terma-terma perjanjian tersebut.

Dalam pada itu, Ismail Sabri berkata, isu kebocoran data peribadi pengguna melibatkan penyedia penyelesaian pembayaran dalam talian iPay88 akan dibawa ke Kabinet minggu depan.
“Kita akan bawa ke Kabinet kerana ada pelbagai cadangan termasuk penubuhan Suruhanjaya Siasatan Diraja (RCI),” katanya.
Terdahulu, Kementerian Komunikasi dan Multimedia (K-KOMM) sudah mengambil tindakan serta-merta berhubung insiden keselamatan siber membabitkan penyedia penyelesaian pembayaran dalam talian iPay88.
Menterinya, Tan Sri Annuar Musa dipetik berkata, perkara itu dilakukan Suruhanjaya Komunikasi dan Multimedia (SKMM), Jabatan Perlindungan Data Peribadi dan Cyber Security Malaysia (CSM) yang mengadakan pertemuan dengan pihak iPay88. -KOSMO! ONLINE


Piring hitam Bob Dylan berharga RM155,540, termahal dunia
Oleh KOSMO!

13 Ogos 2022, 4:52 pm
PETALING JAYA- Album penyanyi terkenal, Bob Dylan yang direkod melalui piring hitam pada 1963 berjudul The Freewheelin’ Bob Dylan mencatat rekod tertinggi jualan apabila mencatat harga jualan USD$35,000 (RM155,540)
Menurut laman sosial Facebook Kliq News, album tersebut menjadi yang termahal apabila berlaku perubahan lagu pada album kedua Dylan itu sebelum ia diterbitkan pada 1963.
Dalam rekod tersebut, empat lagu telah digantikan dengan lagu-lagu yang baru dirakam tetapi entah macam mana, pekerja di kilang pencetakan rekod terlibat telah tersilap menggunakan rekod master lama itu tadi dan mencetak beberapa salinan.
Sejak dari itu, hanya beberapa salinan rekod ‘rare’ itu diketahui wujud di seluruh dunia. Dikatakan sebagai rekod paling bernilai di dunia, satu salinan mint rekod itu pernah dijual pada harga RM155,540.
Sementara itu, album piring hitam kumpulan rock, The Beatles berjudul White Album pada 1968 yang diterbitkan dengan semua nombor salinannya tidak dikeluarkan sama pernah dijual juga pada harga RM155,540.
Dikatakan piring hitam itu menyaksikan ahli-ahli kumpulan The Beatles dan eksekutif-eksekutif di studio telah diberikan salinan yang mana, salinan itu dicop dengan nombor-nombor siri bermula dengan A00000 diikuti dengan urutan nombor seterusnya (A0000001, A0000002 dan seterusnya).

“Salinan pertama yang dibeli pada 2013 oleh pemilik label rakaman, Clifford J. Yamasaki dari seorang eksekutif di Capitol Records pada harga USD$35,000.
“Setahun selepas itu, salinan dengan nombor siri A0000023 dijual dalam satu sesi bidaan pada harga USD$13,750. Keberangkalian untuk kita memiliki album ini dengan siri nombor rendah adalah hampir mustahil,” jelas Kliq News. – KOSMO! ONLINE


Ikan paus besar dibunuh kejam, dilapah di Iceland
Oleh KOSMO!

13 Ogos 2022, 5:22 pm
REYKJAVIK, Iceland – Sebilangan ikan paus dilapah di pantai Iceland selepas tempoh larangan memburu mamalia marin berkenaan selama empat tahun tamat, lapor akhbar Daily Star semalam.
Amalan memburu paus dimansuhkan di negara itu tetapi pada Jun lalu, sebuah syarikat penangkapan ikan paus, Hvalur hf. kembali ke pelabuhan Reykjavik dengan kargo paus sirip.
Paus sirip dianggap sebagai spesies terancam dan merupakan paus kedua terbesar selepas Paus Biru.
Dalam gambar dramatik yang dirakam di stesen penangkapan ikan paus di Kampung Midsandur, beberapa pekerja memotong bangkai ikan itu menggunakan peralatan dan mengambil dagingnya.
Lesen syarikat Hvalur hf. ditetapkan untuk tamat pada tahun depan dan terdapat perbincangan oleh Kementerian Perikanan Iceland bahawa penangkapan ikan paus mungkin dihentikan selepas itu.
Penangkapan paus oleh syarikat itu terhad kepada kuota dan tahun ini mereka hanya dibenarkan memburu 161 ekor paus sirip dan 217 paus Minke.

Syarikat itu telah diberikan qouta penangkapan yang ketat. – Anadolu Agency/ Getty
Paus sirip dianggarkan mempunyai populasi global antara 50,000 hingga 90,000 ekor. Menurut Yayasan Hidupan Liar Dunia, paus itu disenaraikan sebagai ‘terancam’.
Sebahagian besar produk yang diekstrak daripada ikan paus akan dihantar ke Jepun di mana tulang dan dagingnya adalah makanan istimewa.
Amalan itu sangat tidak popular di Iceland kerana ia dianggap kejam dan ia bukan peyumbang signifikan kepada ekonomi negara.
Menulis dalam akhbar Morgunblaðið Iceland, ahli politik parti hijau, Svandis Svavarsdottir berhujah bahawa amalan itu tidak wajar dari segi ekonomi.
“Terdapat beberapa justifikasi untuk membenarkan pemburuan ikan paus selepas 2024. Terdapat sedikit bukti bahawa terdapat sebarang kelebihan ekonomi untuk aktiviti ini,” katanya. – Agensi


Kesan Hadi hilang sejak 7 bulan
Oleh KOSMO!

13 Ogos 2022, 5:15 pm
SHAH ALAM – Seorang lelaki yang menghidapi penyakit skizofrenia dikenali Hadi dilaporkan hilang sejak tujuh bulan lalu selepas tidak pulang ke rumahnya di Ukiran Alam Impian, Seksyen 35 di sini.
Ketua Polis Daerah Shah Alam, Asisten Komisioner Mohd. Iqbal Ibrahim berkata, laporan kehilangan lelaki berusia 40 tahun diterima di Balai Polis Sri Muda yang dibuat abang mangsa pada 28 Januari lalu.
“Siasatan awal mendapati abang mangsa membuat laporan polis selepas adiknya itu tidak pulang ke rumah selepas dua hari keluar dari rumah.
“Lelaki tersebut masih bujang telah keluar rumah dengan membawa pakaian dan disahkan menghidapi penyakit skizofrenia dan menerima rawatan di Hospital Besar Kuala Terengganu,” katanya dalam kenyataan hari ini.
Beliau meminta orang awam yang mempunyai maklumat supaya menyalurkannya kepada
Pegawai Penyiasat kes, Sarjan Muhammad Noor Musa di talian 011-1780 5996.
Sementara itu, kehilangannya tular di media sosial dengan kali terakhir dilihat pada 26 Januari lalu di Sungai Kandis dan memakai baju-T serta beg galas merah. – KOSMO! ONLINE


Rain datang Malaysia 27 Ogos ini
Oleh KOSMO!

13 Ogos 2022, 5:34 pm
PETALING JAYA – Penyanyi dan pelakon popular Korea Selatan, Rain bakal hadir ke Malaysia pada 27 Ogos ini bersempena acara Betadia Night bertempat di Axiata Arena Bukit Jalil, Kuala Lumpur.
Tidak berseorangan, Rain atau nama sebenarnya, Jung Ji Hoon akan berkongsi pentas bersama dua bintang tempatan iaitu Andrew Tan dan Jess Lee.
Kali terakhir, Rain, 40, membuat penampilan di negara ini adalah lima tahun lalu.
Andrew adalah penyanyi Mandapop yang sudah lama menceburi bidang nyanyian sejak 2006 selepas memenangi pertandingan Astro Talent Quest di Malaysia dan TVB International Chinese New Talent Singing Championship di Hong Kong.
Pada 2010, dia mula meraih perhatian selepas lagunya, Tian Hou mula mendapat tempat di industri muzik Taiwan dan bermula di situ, dia terus mengembangkan bakatnya di bidang lakonan.
Jess Lee pula memulakan kariernya sebagai penyanyi selepas menjadi juara dalam pertandingan nyanyian televisyen popular One Million Star musim ketujuh dan berjaya mengumpulkan markah tertinggi dan memecah rekod pada pusingan akhir.

Kini, dia menetap di Taiwan bagi mengukuhkan lagi bakatnya.
Betadia Night adalah persembahan percuma yang membuka peluang kepada peminat menyertai peraduan untuk mendapatkan tiket dalam talian secara percuma.
Untuk mendapatkan tiket percuma bagi menyaksikan persembahan Rain, Andrew dan Jess Lee, peminat perlu mendaftar dalam talian. Untuk Maklumat lanjut dan cara mendaftar, ikuti laman Facebook Betadia Malaysia. – KOSMO! ONLINE


Penjawat awam terbabit jenayah: Kerajaan tak berkompromi, tindakan sewajarnya
Oleh WAT KAMAL ABAS

13 Ogos 2022, 5:12 pm
LARUT – Kerajaan tidak akan berkompromi dan akan mengambil tindakan sewajarnya kepada mana-mana penjawat awam yang melakukan kesalahan jenayah termasuk penyalahgunaan dadah.
Menteri Dalam Negeri, Datuk Seri Hamzah Zainudin berkata, hukuman yang dikenakan termaktub dalam bidang perundangan negara dan ia bergantung kepada jenis kesalahan yang dilakukan mereka.
“Kita akan ambil tindakan kepada semua penjawat awam yang berkhidmat dengan agensi di peringkat negeri dan persekutuan termasuk yang bekerja di dalam agensi penguat kuasa seperti Polis Diraja Malaysia (PDRM).
“Sekiranya ada di antara mereka ini melakukan jenayah hingga ada yang menjual dadah, hukumannya tentu amat berat sekali,” katanya kepada pemberita selepas merasmikan majlis penutup Program Komuniti Bebas Jenayah Dan Dadah Bersama Menteri Dalam Negeri di Dewan Semai Bakti, Felda Ijok Selama di sini hari ini.
Menurutnya, mana-mana penjawat awam yang terbabit dalam penyalahgunaan dadah akan dihantar untuk menjalani pemulihan sebelum dikembalikan kepada masyarakat.
Mengulas dakwaan berkenaan kononnya penjawat awam yang melakukan kesalahan jenayah akan dilonggokkan di Sabah dan Sarawak, beliau berkata, kenyataan itu adalah kurang tepat.

“Ramai penjawat awam sebelum ini telah ditangkap di atas pelbagai kesalahan jenayah dan mereka telah dihantar ke semua negeri dan bukan setakat ke Sabah dan Sarawak sahaja,” katanya.
Baru-baru ini, Ketua Polis Negara, Tan Sri Acryl Sani Abdullah Sani dalam kenyataannya berkata akan mengkaji semula perpindahan sembilan anggota polis ke Sabah dan Sarawak selepas terbabit dalam kes peras ugut di Selangor. – KOSMO! ONLINE


Kos haji tahun depan akan dinilai semula
Oleh AMREE AHMAD

13 Ogos 2022, 5:28 pm
SEPANG – Lembaga Tahun Haji dijangka membincangkan kembali isu bayaran kos haji bagi musim 1444 Hijrah/2023 Masihi dengan pihak kerajaan untuk dilaksanakan penilaian semula.
Bagaimanapun, Pengerusinya, Tan Sri Azman Mokhtar berkata, keputusan muktamad akan diputuskan kelak oleh kerajaan berdasarkan pelbagai perkembangan semasa pada ketika itu.
“Kami (Tabung Haji) hanya boleh cadang tetapi keputusan akhir nanti akan ditentukan kerajaan dengan mengambil kira beberapa faktor,” katanya ketika ditemui pemberita, di sini hari ini.
Terdahulu, beliau menyambut kepulangan kumpulan terakhir jemaah haji seramai 284 orang di Lapangan Terbang Antarabangsa Kuala Lumpur (KLIA) yang tiba pukul 1.30 tengah hari tadi.
Mengulas lebih lanjut, Azman berkata, jemaah dari kategori berpendapatan B40 mungkin tidak sedar bahawa Tabung Haji menanggung 62 peratus daripada kos keseluruhan pada tahun ini.
“Mereka cuma bayar sejumlah RM10,980 setiap seorang untuk perkhidmatan muassasah iaitu naik RM1,000 sahaja berbanding bayaran haji dikenakan pada musim 2019 lalu.

“Bagi jemaah kategori bukan B40 yang tidak memilih pakej swasta pula, mereka turut dibantu sebanyak 55 peratus apabila hanya perlu membayar kos haji berjumlah RM12,980 setiap orang,” katanya.
Jelasnya, kos sebenar telah melonjak kepada RM28,632 daripada anggaran asalnya hanya RM25,540 disebabkan beberapa faktor termasuk inflasi namun, dari segi tahap perkhidmatan dan kemudahan yang disediakan Tabung Haji, ia adalah gred terbaik sehingga mendapat pujian daripada pihak kerajaan Arab Saudi sendiri.
Justeru, agensi itu akan meneruskan Bantuan Kewangan Haji untuk tahun berikutnya melalui pendekatan secara bersasar bagi memastikan ia memanfaatkan golongan paling memerlukan.
“Kepada bakal jemaah tahun depan, jangan bimbang kerana kita ada 10 bulan lagi sebelum musim haji akan datang dan pihak kerajaan tetap prihatin dengan keadaan semasa,” katanya. – KOSMO! ONLINE


Sertai BN: PBM sedia terima sebarang keputusan
Oleh ASLIZA MUSA

13 Ogos 2022, 3:54 pm
IPOH – Parti Bangsa Malaysia (PBM) bersedia menerima sebarang keputusan termasuk sekiranya permohonan parti itu untuk menyertai Barisan Nasional (BN) tidak diterima.
Bakal Presiden PBM, Datuk Zuraida Kamaruddin berkata, apa pun keputusan yang diterima nanti sama sekali tidak akan melemahkan semangat juang PBM untuk menghadapi Pilihan Raya Umum Ke-15 (PRU-15).
Jelasnya, keputusan berhubung permohonan itu hanya akan diketahui selepas BN mengadakan mesyuarat yang dijangka pada Isnin ini.
“Seperti yang dimaklumkan, kita sudah membuat permohonan dan dikhabarkan BN akan bermesyuarat Isnin ini. Selepas itu barulah kita tahu apa berita (hasil mesyuarat).
“Kita PBM, kita mempunyai semangat yang tinggi kerana saya lihat daripada pengalaman, kita boleh harungi apa sahaja kemungkinan. Insya-Allah,” katanya ketika ditemui pemberita selepas merasmikan pejabat PBM Perak di Ipoh di sini hari ini.
Menerusi laporan media sebelum ini, Ahli Parlimen Ampang itu memberitahu telah menghantar permohonan rasmi untuk menyertai BN bagi membentuk sebuah gabungan parti baharu dalam menghadapi PRU-15.

Zuraida berkata, permohonan tersebut telah dibuat kira-kira tiga minggu lalu.
Sementara itu, Timbalan Pengerusi BN, Datuk Seri Mohamad Hasan berkata, keputusan berkaitan permohonan PBM itu nanti adalah adalah hasil persetujuan bersama keempat-empat parti komponen yang membentuk BN ketika ini. – KOSMO! ONLINE


Salman Rushdie parah, perlukan mesin ventilator
Oleh KOSMO!

13 Ogos 2022, 3:05 pm
WASHINGTON – Pengarang Britain, Salman Rushdie terpaksa menggunakan mesin ventilator dan berisiko hilang satu mata selepas ditikam berulang kali dalam satu acara kesusasteraan di negeri New York semalam.
Susulan serangan sejurus sebelum pukul 11 pagi (waktu tempatan) itu, Rushdie dibawa menaiki helikopter ke hospital dan memerlukan pembedahan kecemasan, kata ejennya dalam satu kenyataan kepada akhbar The New York Times.
“Rushdie berkemungkinan besar hilang satu mata. Saraf tangannya rosak teruk dan hatinya juga rosak akibat ditikam,” kata ejen penulis itu, Andrew Wylie sambil menambah, Rushdie tidak boleh bercakap.
Polis negeri New York mengenal pasti suspek terbabit sebagai Hadi Matar, 24, dari Fairfield, New Jersey, namun motif serangan masih belum jelas.
Polis berkata, Rushdie ditikam di leher dan perut. Sebilangan penonton bergegas ke pentas dan menjatuhkan suspek sebelum seorang anggota polis dalam acara tersebut menangkapnya.
Serangan berlaku di Institusi Chautauqua yang menjadi tuan rumah kepada program seni di kejiranan tepi tasik, 70 kilometer ke selatan bandar Buffalo.

Carl LeVan yang merupakan profesor politik dari Universiti American memberitahu agensi berita AFP bahawa dia melihat suspek berlari naik ke pentas di mana Rushdie sedang duduk dan menikamnya berulang kali dengan  ganas.
“Suspek menikam Rushdie seberapa banyak yang boleh sehingga dia ditewaskan. Suspek mahu membunuhnya,” kata LeVan. – AFP


Kondominium dalam pembinaan terbakar
Oleh MUHD AFIQ AL-HAFIZ MAT YUSOF

13 Ogos 2022, 3:31 pm
KUALA LUMPUR – Tindakan pantas pekerja pembinaan sebuah kondominium di Jalan Klang lama memadam kebakaran berjaya mengelak kejadian berlaku lebih teruk sebentar tadi.
Kebakaran berlaku kira-kira pukul 1.50 tengah hari di bumbung Kondominium Platinum Arena, tingkat 37 yang sedang dalam pembinaan.
Pusat Gerakan Operasi Kuala Lumpur dalam kenyataan berkata, sepasukan bomba dari Balai Bomba dan Penyelamat Bukit Jalil dan Seputeh telah dikerah ke lokasi sejurus menerima panggilan kecemasan.
“Kebakaran berlaku di bumbung kondominium tingkat 37 dan telah dipadam oleh pekerja pembinaan menggunakan alat pemadam api.
“Kebakaran tersebut melibatkan longgokan ‘plantercell’ plastik simen yang menyebabkan kawasan terbabit terjejas sehingga 50 peratus,” katanya di sini sebentar tadi.
Mengulas lanjut, kejadian tersebut tidak melibatkan sebarang mangsa dan kebakaran juga berjaya dikawal sepenuhnya. – KOSMO! ONLINE.


Siasat kaitan kongsi gelap berhubung lelaki mati terkena tembakan
Oleh ISKANDAR SHAH MOHAMED

13 Ogos 2022, 4:18 pm
KUALA SELANGOR – Polis masih menjalankan siasatan berhubung motif kejadian seorang lelaki maut dengan kesan tembakan di Taman Alam Jaya di sini termasuk kemungkinan kaitannya dengan kongsi gelap.
Ketua Polis Daerah Kuala Selangor, Superintendan Ramli Kasa berkata, identiti sebenar mangsa belum diketahui dengan mayatnya kini berada di Hospital Al-Sultan Abdullah Universiti Teknologi Mara (UiTM), Puncak Alam bagi bedah siasat.
Katanya, pihaknya akan menjalankan pemeriksaan cap jari dengan Jabatan Pendaftaran Negara (JPN) bagi mendapatkan identiti sebenar lelaki itu.
“Polis setakat ini belum dapat mengesahkan maklumat sebenar berkaitan mangsa termasuk pekerjaannya.
“Motif kejadian masih disiasat termasuk kemungkinan berkaitan kegiatan kongsi gelap,” katanya ketika dihubungi hari ini.
Beliau menegaskan, saksi kejadian yang menetap di kawasan perumahan berhampiran mendakwa terdengar bunyi tembakan dan melihat mangsa terjatuh di jalan itu.

“Siasatan lanjut masih dijalankan termasuk mengenalpasti suspek yang terlibat dalam kes tersebut,” ujarnya.
Tambah beliau, siasatan diklasifikasikan mengikut Seksyen 302 Kanun Keseksaan. – KOSMO! ONLINE


Warga emas hilang keluar cari daun kelapa sawit
Oleh ADNAN IBRAHIM

13 Ogos 2022, 3:23 pm
BATU PAHAT – Kehilangan wanita warga emas di Kampung Parit Kasih Sayang di Senggarang dekat sini menimbulkan pelbagai persoalan kepada ahli keluarganya selepas keluar mencari daun kelapa sawit untuk dibuat penyapu lidi sejak beberapa hari lalu.
Anaknya, Sadiah Mohari, 42, berkata, ibunya, Painah Siwan, 79, adalah seorang yang tidak betah duduk di rumah walaupun berhadapan masalah sakit lutut.
“Kami tinggal serumah dan petang kejadian dia bertanya kepada saya tempat orang menebang pokok kelapa sawit kerana mahu mengambil daunnya dibuat penyapu lidi.
“Namun tidak menyangka boleh hilang seolah-olah ada sesuatu yang menghalangnya untuk keluar daripada kawasan kebun itu,”katanya ketika dihubungi hari ini.
Anggota pasukan mencari dan menyelamat memulakan usaha mencari dan menyelamat Painah Siwan dari Kampung Parit Kasih Sayang, Senggarang yang dilaporkan hilang sejak 10 Ogos lalu.
Sadiah turut melahirkan rasa risau kerana waktu ibunya keluar, wanita warga emas itu tidak menjamah sebarang makanan dan hari ini sudah hampir empat hari tidak pulang ke rumah.
Katanya, ibunya ketika keluar mengenakan baju berwarna hitam bergaris putih, seluar biru gelap selain hanya memakai anak tudung sahaja.

“Saya amat berharap ibu dapat ditemui semula dalam apa juga keadaan walaupun ada pihak mengatakan yang dia ‘disorok’ ke alam lain.
“Saya juga memohon orang ramai sama-sama mendoakan kesihatan ibu sehingga dia ditemui,” katanya. – KOSMO! ONLINE


Tiga lagi suspek ditahan kes serang pusat tahfiz
Oleh NORHAFIZAN ZULKIFLI

13 Ogos 2022, 3:09 pm
LIPIS – Tiga lagi suspek yang terlibat dalam kes serangan ke atas pusat tahfiz di Jalan Cheneras di sini berjaya ditahan hari ini.
Ketua Polis Daerah Lipis, Superintendan Azli Mohd Noor berkata, dua suspek termasuk seorang suspek utama ditahan kira-kira pukul 2 pagi tadi di Terengganu manakala seorang lagi suspek ditahan pada pukul 8 pagi di Felda Lepar Utara 1 di Jerantut.
“Tangkapan terbabit dibuat berdasarkan maklumat yang diterima dari dua suspek ditahan sebelum ini yang membuat pendedahan tentang tiga suspek yang masih bebas terbabit.
“Ketiga-tiga suspek ditahan untuk proses dokumentasi dan polis akan mendapatkan perintah reman dari mahkamah,”katanya dalam sidang akhbar di Ibu Pejabat polis Daerah (IPD) Lipis di sini hari ini.
Menurut Azli ketiga-tiga suspek ditahan dan siasatan dilakukan di bawah seksyen 147 Kanun Keseksaan kerana merusuh dan Seksyen 448 Kanun Keseksaan kerana menceroboh kawasan.
Selain itu katanya, kesemua suspek terlibat yang mempunyai rekod lampau berkaitan jenayah dan dadah turut disiasat di bawah Seksyen 15 (1) (a) Akta Dadah Berbahaya 1957 atas kesalahan memasukkan dadah ke dalam badan.

“Ujian saringan awal ke atas ketiga-tiga suspek berusia 30an itu mendapati ketiga-tiga suspek positif dadah jenis heroin,” katanya.
Semalan tular video memaparkan lima suspek bersama seorang pelajar telah pergi ke pusat tahfiz tersebut dengan tiga daripadanya telah menyerang seorang penjaga pusat tahfiz dan seorang pelajar menyebabkan kedua-duanya mengalami kecederaan.
Ia dipercayai berpunca akibat rasa tidak berpuas hati suspek terhadap penjaga pusat tahfiz berkenaan berkaitan pembayaran makanan di pusat tahfiz tersebut.
Terdahulu, dua daripada lima lelaki yang disyaki terlibat ‘menyerang’ pusat tahfiz berkenaan berjaya ditahan semalam. – KOSMO! ONLINE


Pembinaan LCS bukan projek ‘kapal halimunan’ – BNS
Oleh LUQMAN RIDHWAN MOHAMED NOR dan SHAMSUL KAMAL AMARUDIN

13 Ogos 2022, 3:40 pm
LUMUT – Boustead Naval Shipyard Sdn. Bhd. (BNS) menafikan dakwaan pembinaan kapal tempur pesisir (LCS) adalah projek ‘halimunan’ seperti dakwaan segelintir pihak sebaliknya lima daripada enam kapal tersebut kini dalam pembinaan.
Ketua Pegawai Eksekutif BNS, Azhar Jumaat berkata, sehingga kini, kapal pertama sudah siap 60 peratus manakala empat lagi dalam proses pembinaan di limbungan.
“Daripada RM6 bilion yang diperuntukkan untuk projek ini, sebanyak RM1.8 bilion kelengkapan dan sistem sudah dipasang pada kelima-lima kapal tersebut.
“Sebanyak RM1.7 bilion kelengkapan dan sistem yang diperoleh pula berada dalam gudang,” katanya dalam taklimat sempena lawatan media ke limbungan BNS di Pangkalan TLDM Lumut di sini hari ini.
Pada masa sama, Azhar turut menafikan 15 peratus kelengkapan dan sistem bernilai RM1.7 bilion telah usang seperti laporan Jawatankuasa Kira-Kira Wang Negara (PAC) baru-baru ini.
Menganggap laporan itu sebagai kurang tepat, Azhar menjelaskan, tidak sampai satu peratus kelengkapan yang boleh dianggap usang dan ia pula tidak melibatkan peralatan penting seperti persenjataan, enjin dan sistem pengagihan elektrik.

Beliau menjelaskan, peralatan seperti televisyen yang dibeli pada 2019 untuk kegunaan tontonan waktu rehat anak kapal, mungkin dianggap telah usang berbanding teknologi yang ada pada televisyen keluaran terkini.
Katanya, ada antara kelengkapan berada dalam keadaan hampir menjadi usang tetapi masih boleh digunakan dan hanya perlu dilakukan proses pemuliharaan dan penyelenggaraan yang diperakui oleh pihak pengilang pembekal (OEM).
“Bagi kelengkapan dan sistem lain termasuk persenjataan masih berada dalam keadaan baik kerana kontrak pembelian adalah untuk kegunaan sekurang-kurangnya 30 tahun,” ujarnya. – KOSMO! ONLINE


Dua pasangan kekasih ditangkap khalwat
Oleh KAMALIZA KAMARUDDIN

13 Ogos 2022, 4:05 pm
KUALA TERENGGANU – Seorang pelajar institusi pengajian tinggi swasta (IPTS) antara empat individu ditangkap khalwat dalam satu operasi dilaksanakan Bahagian Penguatkuasaan Jabatan Hal Ehwal Agama Terengganu (JHEAT) malam tadi.
Seramai 13 pegawai penguat kuasa syariah JHEAT terlibat dalam operasi tersebut.
Ketua Penolong Pesuruhjaya Bahagian Penguatkuasaan Syariah JHEAT, Md. Adnan Abdullah berkata, pelajar perempuan berusia 19 tahun itu telah ditahan bersama kekasihnya yang berusia 19 tahun.
“Pasangan kekasih itu memberi alasan hanya mahu berehat sebentar di bilik hotel berkenaan kerana lelaki tersebut terlalu penat setelah pulang bekerja.
“Mereka juga mendakwa tidak ada melakukan apa-apa perbuatan tidak senonoh,” katanya ketika dihubungi Kosmo! di sini hari ini.
Md. Adnan berkata, sepasang lagi kekasih berusia 26 dan 28 tahun yang berasal dari Kelantan turut memberikan alasan hanya mahu berehat di hotel kerana penat memandu. – KOSMO! ONLINE


Rahsia kuat, S. Atan makan berat sekali sehari, tak lokek rezeki
Oleh MOHD. HAIKAL ISA

13 Ogos 2022, 4:06 pm
PETALING JAYA – Komposer dan penerbit album, S. Atan berkongsi rahsia kekal bertenaga dan kuat walaupun sudah menginjak usia 73 tahun.
S. Atan yang juga bapa saudara kepada pengarah muzik, Datuk Ramli MS itu berkata, diet perlu selari dengan usia dan itulah antara rahsianya kekal aktif biarpun sudah berusia lebih 70 tahun.
“Alhamdulillah, tiada apa rahsia sangat pun sebenarnya. Cuma saya kalau ambil makanan (berat) sekali sehari sudah cukup.
“Begitu juga dengan kualiti tidur. Cuma sebelah mata kiri saya sahaja yang tidak sudah tidak nampak,” katanya pada majlis sambutan hari ulang tahun kelahirannya yang ke-73 di ibu kota, baru-baru ini.
Isterinya, Norizan Yeob, 58, mendedahkan, S. Atan seorang yang sangat tidak lokek berkongsi rezeki dengan orang lain.
“Ada satu sikap yang saya nampak ialah beliau ini suka gembirakan kawan-kawan sekeliling.

Komposer, S. Atan (dua dari kanan) menyambut hari kelahiran yang ke-73 tahun minggu lalu di sebuah hotel terkemuka ibu negara.
“Pernah beliau pinjamkan duit, demi untuk kesenangan orang lain. Memang nak sangat membahagiakan kawannya. Sampaikan ada ketikanya saya sendiri rasa pelik dengan suami sendiri.
“Kadang-kadang saya ada cakap kepadanya, tak boleh begini. Nanti orang akan fikir lain. Cuma itulah, dia suka tengok orang lain bahagia. Tapi kami tidak pernah terfikir pun untuk dapat balasan daripada apa yang dilakukan,” katanya.
Dalam pada itu, ahli pernigaaan Datuk Seri Rohaizat Musa, 46, yang sudi meraikan sesi sambutan berkenaan sebagai ‘hadiah’ menyatakan rasa gembira kerana majlis berjalan lancar sebagaimana yang diharap-harapkan.
“Kalau boleh, saya mahu ulang tahunnya kali ini menjadi suatu momen yang bermakna, jadi kenangan terindah. Malah kalau kita lihat, ramai selebriti senior hadir yang secara tak langsung menunjukkan wujudnya satu perhubungan yang baik dengan beliau. Saya dan isteri pun meminati beliau,” katanya.
Terdahulu pada 14 Mei lalu, sebuah konsert tribute istimewa dianjurkan khas bagi menghargai jasa lebih empat dekad S. Atan dalam mewarnai industri muzik tempatan denerusi barisan lagu raya yang menggamit memori.
Konsert Cahaya Aidilfitri – A tribute to S. Atan bersama Orkestra Filharmonik Malaysia (MPO) dengan pimpinan konduktor, Ahmad Muriz Che Rose tersebut turut diserikan dengan persembahan daripada tiga penyanyi handal Malaysia iaitu Datuk Jamal Abdillah, Jay Jay dan Azlina Aziz. – KOSMO! ONLINE


Dikecam bawa naik RXZ atas kondo
Oleh KOSMO!

13 Ogos 2022, 4:15 pm
PETALING JAYA- Mungkin persediaan untuk hadir pada janji temu RXZ Members di Terengganu yang baru saja bermula hari ini, seorang pemuda dikecam teruk oleh orang ramai di media sosial.
Satu klip video yang sedang tular di laman Twitter hari ini menyaksikan tingkah laku seorang pemuda yang membasuh motosikal Yamaha RXZ di lobi sebuah kondominium.
Ramai yang menyifatkan tingkah laku yang dilakukan pemuda itu ibarat ‘perangai flat bawa ke kondo’.
Ada juga orang ramai yang marah sekiranya betul pemuda tersebut menyumbat motosikalnya itu ke dalam lif sebelum dinaikkan ke kediamannya.
“Jangan la bawa perangai macam ni kalau kita hidup berjiran, tambah-tambah dekat rumah tingkat atas. Nak turunkan nanti pun mesti ikut lif,” kata Issey Scooter.
“Kalau aku lihat, bangsa lain sekarang berebut dengan kenderaan yang berteknologi tinggi dan terbaru, kalau bangsa kita masih lagi berebut pasal harga RXZ.

“Aku pun pelik, RXZ ni kemain banyak lagi dekat Malaysia, tapi dah diisytihar barang ‘rare’, harga pula mahal,” kata Dodihotoo.
“Ini dia bawa naik melalui lif atau dia pasang barang ‘relai’. Kalau dia pasang sekalipun nanti nak turunkan melalui lif juga. Jangan susahkan penduduk lain sudahlah,” jelas Irfan Noor. – KOSMO! ONLINE


Pakar dakwa Bumi menuju ke arah kepupusan besar-besaran
Oleh KOSMO!

14 Ogos 2022, 8:30 pm
PRAGUE, REPUBLIK CZECH – Pakar-pakar mendakwa bahawa Bumi sedang menuju ke arah bencana kepupusan besar-besaran buat kali keenam, lapor akhbar Daily Star semalam.
Sepanjang sejarah sekitar 4.5 bilion tahun kewujudan planet ini, pakar berkata, terdapat lima peristiwa kepupusan berskala besar yang berlaku setakat ini.
Perubahan iklim kini diramalkan membawa kepada peristiwa kepupusan seterusnya.
Keadaan itu dijangka berlaku apabila Bumi mengalami perubahan iklim yang memusnahkannya dengan lebih cepat berbanding dipulihkan.
“Kadar kepupusan semasa adalah kira-kira dua turutan magnitud lebih tinggi daripada kadar kepupusan biasa.
“Perubahan iklim yang dikesan semasa kepupusan besar-besaran dan terakhir ini bukanlah satu-satunya punca. Kesan perubahan global lain turut memainkan peranan,” kata seorang profesor di Jabatan Ekologi Universiti Charles di Prague kepada laman berita Live Science.

Sementara itu, seorang profesor emeritus di Jabatan Sains Bumi di Universiti Tohoku di Jepun, Kunio Kaiho menjelaskan bahawa cara Bumi memanas menyebabkan ia hanya memerlukan beberapa darjah suhu untuk dimusnahkan dengan lebih cepat berbanding dipulihkan.
“Peningkatan purata suhu global sebanyak 9 darjah Celsius menjadi elemen penting kepada kepupusan besar-besaran, sejajar dengan pemanasan global,” katanya. – Agensi


Solat berjemaah, Noor Nabila, suami masih sebumbung?
Oleh MOHAMMAD SHAHEMY AZMI

14 Ogos 2022, 7:35 pm
PETALING JAYA – “Perhatikan siapa imam tu? Bagi menjawab segala persoalan netizen”.
Itu antara komen yang ditinggalkan pengikut TikTok milik usahawan yang juga kakak kepada selebriti terkenal, Neelofa iaitu Noor Nabila apabila berkongsi video menunjukkan gelagat anaknya, Jebat Jayden sedang mendirikan solat.
Apa yang menarik perhatian netizen, dalam video berdurasi sekitar 49 saat itu turut kelihatan kelibat suaminya, Engku Emran sedang menjadi imam ketika berjemaah bersama isteri dan anaknya di rumah.
“Macam-macam kejadian ketika solat ya. Mommy rakam untuk kenangan. Kantoi pula dengan anak,” tulis Nabila pada kapsyen video tersebut.
Video yang dikongsikan Nabila, 37, sekali gus meyakinkan netizen bahawa dia masih lagi tinggal sebumbung bersama Engku Emran apabila kelihatan dengan jelas lelaki itu menjadi imamnya ketika bersolat.
Selain teruja melihat gelagat Jebat yang comel ketika bersolat, netizen turut teruja jika benar Nabila dan juga Engku Emran masih bergelar suami isteri dan hidup bahagia.

“Tidak bermakna jika kamu tidak berkongsi gambar kehidupan bahagia bermakna kamu tidak lagi bersama-sama,” kata seorang netizen.
“Alhamdulillah mereka masih lagi suami isteri,” komen seorang lagi netizen.
“Dalam video ini tuan puan kena faham dua perkara. Pertama kecomelan Jebat dan yang kedua, cuba perhatikan siapa imam itu? Bagi menjawab segala persoalan netizen,” kata seorang lagi pengikutnya.
Walaupun terdapat netizen mendakwa video yang dikongsikan itu adalah video lama, namun seorang lagi netizen membalas komen tersebut dengan memberitahu video berkenaan adalah baharu berdasarkan potongan rambut kanak-kanak berusia empat tahun itu.
Sebelum ini heboh apabila timbul khabar angin mengatakan bahawa perkahwinan Nabila dan juga Engku Emran goyah selepas wanita itu memadam semua gambar bersama suaminya dalam media sosial.
Bahkan, berita tentang masalah rumah tangga membabitkan kedua-duanya juga tular sehingga mendapat perhatian media di Indonesia.
Malah beberapa portal hiburan terkenal di negara seberang itu turut melaporkan bahawa pasangan tersebut dikhabarkan sudah bercerai dan menyifatkan Engku Emran seorang usahawan bukan orang atau lelaki sembarangan.
Untuk rekod, sebelum menikahi Noor Nabila tahun lalu, Engku Emran pernah mendirikan rumah tangga dengan dua selebriti jelita iaitu Erra Fazira dan Laudya Cynthia Bella. – KOSMO! ONLINE


Lapangan Terbang Canberra ditutup akibat insiden tembakan
Oleh KOSMO!

14 Ogos 2022, 7:30 pm
CANBERRA – Lapangan Terbang Canberra di Australia ditutup sementara hari ini susulan insiden tembakan yang dilepaskan seorang lelaki di ruang legar daftar masuk terminal, lapor akhbar The Sydney Morning Herald.
Polis Persekutuan Australia, ACT Policing memaklumkan bahawa pasukan itu dikerah ke lapangan terbang tersebut kira-kira pukul 1.30 tengah hari (waktu tempatan) sejurus menerima laporan mengenai tembakan di bangunan terminal utama.
Menurut jabatan tersebut, seorang suspek lelaki ditahan dan sepucuk senjata api ditemui. Tiada kecederaan dilaporkan berlaku.
Polis berkata, pemeriksaan rakaman televisyen litar tertutup (CCTV) mendapati individu yang ditahan itu dipercayai satu-satunya suspek yang bertanggungjawab dalam kejadian tersebut.
Sebuah klip video yang dirakam di lapangan terbang itu menunjukkan polis menahan seorang lelaki sambil disaksikan oleh penumpang dari bahagian terminal lain.
Seorang penumpang yang hanya dikenali sebagai Alison berkata, dia baru sahaja memasukkan bagasinya ke ruang pemeriksaan keselamatan apabila kejadian itu berlalu.

“Kami berada dalam kawasan kawalan keselamatan ketika mendengar bunyi tembakan. Saya menoleh dan kelihatan seorang lelaki berdiri sambil memegang pistol menghala ke arah tempat kereta menurunkan penumpang.
“Seseorang menjerit agar semua orang tunduk dan saya melarikan diri dari kawasan tersebut,” katanya.
Setakat pukul 3.30 petang (waktu tempatan), penumpang kira-kira lima pesawat yang berada di landasan dibenarkan keluar dari pesawat manakala beberapa penerbangan lain telah dilencongkan sebelum mendarat.
Operasi lapangan terbang itu bagaimanapun disambung semula pada waktu petang meskipun beberapa syarikat membatalkan penerbangan. – Agensi


Bekas banduan antara paling lama dipenjara meninggal dunia
Oleh JAMLIAH ABDULLAH

14 Ogos 2022, 7:28 pm
KUALA NERANG – Bekas banduan yang pernah dipenjara selama 30 tahun, Jamil Ahmad, 71, ditemui meninggal dunia di pekarangan rumahnya di sini hari ini.
Ketua Polis Daerah Padang Terap, Deputi Superintendan Mulkiaman Manzar berkata, arwah ditemui oleh rakan serumahnya dalam keadaan terbaring di pekarangan rumahnya kira-kira pukul 10 pagi tadi.
“Arwah dikatakan sudah tidak sihat sejak seminggu lepas dan ketika kejadian arwah dipercayai ingin ke tandas sebelum terjatuh.
“Hasil pemeriksaan pegawai perubatan mendapati mangsa sudah meninggal dunia. Anggota polis turut memeriksa dan mendapati kematian mangsa tidak membabitkan unsur jenayah,” katanya ketika dihubungi di sini hari ini.
Mangsa difahamkan meninggal dunia akibat serangan jantung.
Jenazah Allahyarham Jamil dikebumikan di Tanah Perkuburan Islam Sungai Kecil di sini pada pukul 5 petang tadi.

Terdahulu, Jamil pernah dipenjara selama 30 tahun, 11 bulan dan 9 hari setelah didapati bersalah melakukan rompakan bersenjata di Baling, Kedah pada 1976.
Allahyarham bagaimanapun dibebaskan dari tirai besi itu pada 3 Oktober 2006 selepas mendapat pengampunan daripada Sultan Kedah, Almarhum Tuanku Abdul Halim Mu’adzam Shah.
Kehidupannya selepas itu tertumpu kepada kerja-kerja kemasyarakatan termasuk memberi ceramah motivasi berkaitan dengan nilai-nilai murni dalam kehidupan untuk generasi muda di sekolah, pusat pengajian dan pusat pemulihan.
Antara pesanan dan kata-kata nasihat Allahyarham adalah jangan sesekali menderhaka kepada ibu bapa kerana itu akan menjadi permulaan titik hitam dalam hati masing-masing. – KOSMO! ONLINE


Polis siasat perhimpunan ‘Protes Mana Kapal LCS’
Oleh NOR AZIAH MAT NOH

14 Ogos 2022, 7:19 pm
KUALA LUMPUR – Polis telah membuka satu kertas siasatan berhubung perhimpunan ‘Protes Mana Kapal LCS’ yang diadakan di hadapan pusat beli-belah Sogo, di sini petang tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, pelaksanaan perhimpunan itu gagal mematuhi undang-undang yang ditetapkan di negara ini.
“Setakat ini, hasil pemerhatian yang dibuat mendapati kira-kira 60 individu terdiri daripada pertubuhan bukan kerajaan (NGO), pelajar, ahli politik dan beberapa individu yang telah serta belum dikenal pasti dalam perhimpunan itu.
“Susulan itu, Bahagian Siasatan Jenayah Ibu Pejabat Polis Daerah Dang Wangi telah membuka satu kertas siasatan di bawah Seksyen 9 (5) Akta Perhimpunan Awam 2012,” katanya dalam satu kenyataan di sini hari ini.
Mengulas lanjut, sehingga kini seramai 13 individu telah dikenal pasti dan kesemua individu terlibat akan dipanggil untuk dirakam keterangan dalam masa terdekat.
Polis juga menasihati orang awam agar tidak terlibat dengan apa-apa kesalahan yang melanggar undang-undang selain tindakan tegas akan diambil. – KOSMO! ONLINE


Kanak-kanak semua peringkat umur dibenar memasuki Masjidil Haram
Oleh KOSMO!

14 Ogos 2022, 9:30 pm
RIYADH – Kementerian Haji dan Umrah Arab Saudi mengumumkan bahawa kanak-kanak dari semua peringkat umur dibenarkan memasuki Masjidil Haram di Mekah, lapor akhbar Saudi Gazette kelmarin.
Pengumuman itu dikeluarkan oleh kementerian tersebut dalam akaun Twitter rasminya dengan menyatakan bahawa ibu bapa kini dibenarkan membawa anak-anak bersama mereka masuk ke Masjidil Haram.
Kementerian itu turut menjelaskan kaedah pengeluaran permit untuk kanak-kanak.
Mereka yang berumur lima tahun ke atas perlu mendapatkan permit khas melalui aplikasi Eatmarna, manakala ibu bapa dibenarkan membawa anak di bawah usia lima tahun untuk masuk ke Masjidil Haram tanpa perlu mendapatkan permit.
Sementara itu, pemegang semua jenis visa dan pelawat dari mana-mana negara yang pergi ke Arab Saudi untuk tujuan pelancongan dan lawatan turut dibenar menunaikan umrah sepanjang berada di negara itu. – Agensi


UUM idam pertahankan emas golf SUKIPT 2022
Oleh KOSMO!

14 Ogos 2022, 11:24 pm
SKUAD golf Universiti Utara Malaysia (UUM) tekad untuk membawa pulang sekurang-kurang dua pingat emas dalam acara sukan golf dan boling padang menjelang temasya Sukan Institut Pengajian Tinggi (SUKIPT) 2022.
Pegawai Tadbir UUM, Siti Norlia Mazlan berkata, pada tahun ini UUM menghantar seramai 137 kontinjen untuk menyertai 10 acara sukan SUKIPT 2022 di Universiti Pendidikan Sultan Idris (UPSI) Tanjung Malim, Perak.
Kat Norlia, UUM meletakkan harapan kepada lima pemain golf dari Akademi Golf Nasional (AGN) UUM untuk merebut enam pingat emas yang ditawarkan pada SUKIPT 2022 nanti.
“Misi kita pada tahun ini adalah untuk membawa pulang dua pingat emas dan optimis mempertahankan satu pingat yang berjaya diperoleh pada edisi 2018 menerusi sukan golf.
“Kita berharap kelima-lima atlet UUM yang sebelum ini menyertai Kejohanan Golf Universiti Dunia (WUC) 2022 pada Julai lalu di Torino, Itali mampu melakukan sesuatu pada SUKIPT 2022 ini.
“Tidak lupa juga menerusi atlet boling padang, Nur Nadhirah Azmi untuk melakukan terbaik bagi memastikan pingat emas menjadi milik UUM. Pada edisi kelim ini, selain dua pingat emas, UUM turut memburu tiga perak dan lima gangsa,” katanya kepada Kosmo!.

UUM membariskan lima pemain golf terbaik mereka iaitu Muhammad Farez Mohd Azihan, Charlayne Chong Shin Ling, Nur Maisara Saad, Valerie Vanessa Langkab dan Muhammad Ikhmal Basry untuk merebut enam pingat emas yang ditawarkan di Kelab Golf Bukit Beruntung.
Temasya SUKIPT yang sudah memasuki edisi kelima pada kali ini dijadual berlangsung sehingga 21 Ogos dan mempertandingkan 21 jenis sukan dengan pembabitan sebanyak 66 universiti dari seluruh negara.


Anna, Meerqeen diserbu peminat di Indonesia
Oleh KOSMO!

14 Ogos 2022, 9:49 pm
PETALING JAYA – Kehadiran pasangan serasi popular, Anna Jobling dan Meerqeen ke Indonesia hari ini mencetuskan ‘kekecohan’ dan kesesakan di Lapangan Terbang Antarabangsa Soekarno Hatta, Jakarta apabila peminat fanatik mula berkumpul sejak awal pagi untuk bertemu pelakon kegemaran mereka
Difahamkan, peminat fanatik mereka telah ‘berkampung’ di lapangan terbang tersebut sejak awal pagi kerana tidak mengetahui waktu ketibaan pasangan berkenaan.
Anna menerusi satu kenyataan memberitahu tidak menyangka kehadirannya di negara jiran disambut meriah dan peminat bersesak untuk bertemunya.
“Memang saya terima banyak mesej di Instagram mahu bertemu di lapangan terbang, namun tidak menyangka mereka hadir dengan sepanduk dan banyak beri hadiah hari jadi.
“Saya terharu dengan sambutan yang diberikan mereka. Terima kasih untuk semua kasih sayang ini,” katanya.
Pasangan drama Melur Untuk Firdaus itu ‘terbang’ ke Jakarta bagi memenuhi undangan temu bual bersama media, stesen televisyen Trans TV dan sesi bertemu peminat di sana.

Sementara itu, Meerqeen atau nama penuhnya Muhammad Shameer Shauqeen Saiful Izam, 21, mengakui mengalami sedikit keresahan apabila dikerumun oleh peminat secara tiba-tiba.
“Drama Melur Untuk Firdaus memang berjaya menaikkan nama dan memberi impak besar dama karier lakonan kami.
“Terima kasih buat semua peminat yang tidak pernah berhenti menyokong dan menunggu kehadiran kami di sini,” kata pelakon drama Angkata Cinta itu.
Melur Untuk Firdaus yang telah baru selesai bulan lalu bukan sahaja mendapat sambutan hangat di beberapa negara Asia Tenggara termasuk Indonesia, Singapura dan Filipina.
Drama popular yang disiarkan di TV3 itu mendapat lebih 11 juta tontonan di Malaysia telah mencetus fenomena luar biasa sehingga berjaya mengumpul 2.7 bilion tanda pagar tontonan di Tiktok.
Selain jumlah tontonan yang tinggi, peminat drama tersebut juga turut melahirkan harapan untuk melihat Anna dan Meerqeen menjadi pasangan kekasih yang sebenar. – KOSMO! ONLINE


Gali terowong untuk rompak bank, akhirnya tertimbus akibat runtuhan
Oleh KOSMO!

14 Ogos 2022, 10:30 pm
ROM – Pihak berkuasa Rom di Itali menarik keluar seorang lelaki dari runtuhan sebuah terowong berhampiran Vatican City selepas dia dikatakan cuba merompak sebuah bank, lapor laman berita Wion News semalam.
Lelaki itu dimasukkan ke hospital kerana mengalami kecederaan kritikal ketika anggota penyelamat mengambil masa beberapa jam untuk mengeluarkannya dari runtuhan.
Laporan mendakwa lelaki itu bekerjasama dengan tiga suspek lain untuk melakukan rompakan.
Sekurang-kurangnya dua daripada suspek lain telah ditahan polis ketika cuba melarikan diri dari kawasan itu. Polis dilaporkan telah mendakwa dua lelaki berkenaan kerana mengelak daripada diberkas.
Menurut laporan, kesemua suspek menggali terowong di bahagian bawah tanah sebuah kedai selama beberapa hari untuk sampai ke bank.
Mereka merancang melakukan rompakan semasa cuti umum Ferragosto di Itali apabila bank itu akan ditutup, kata laporan.

Pasukan penyelamat mengambil masa beberapa jam untuk mengeluarkan suspek yang tertimbus ketika anggota bomba dikerahkan menjalankan kerja-kerja menyelamat. Dia dikatakan meminta bantuan apabila terowong itu mula runtuh. – Agensi


Liga Perdana Inggeris: Nottingham kejutkan West Ham 1-0
Oleh KOSMO!

14 Ogos 2022, 11:17 pm
LONDON – Pendatang baharu Liga Perdana Inggeris (EPL), Nottingham Forest merekodkan kemenangan pertama musim ini selepas menewaskan West Ham United 1-0 pada perlawanan di Stadium City Ground sebentar tadi.
Pada aksi tersebut, skuad The Hammers kendalian David Moyes membariskan kesebelasan terbaik dengan jentera serangan terdiri daripada Michael Antonio, Jarrod Bowen dan Said Benrahma.
Ketiga-tiga pemain tersebut cuba merencanakan gerakan bahaya ke kubu pasukan tuan rumah tetapi percubaan yang dilakukan gagal menepati sasaran.
Malah, Benrahma telah menjaringkan gol pada minit ke-43 tetapi ia dibatalkan oleh video bantuan pengadil (VAR).
Tuah memihak kepada Forest untuk meledak gol pembukaan hasil ledakan penyerang Taiwo Awoniyi pada masa kecederaan babak pertama.
Bersambung pada separuh masa kedua, Forest terus ghairah memburu gol tetapi jaringan yang dilakukan oleh Brennan Johnson turut dibatalkan oleh VAR pada minit ke-53.

West Ham berpeluang menyamakan kedudukan selepas diberikan sepakan penalti selepas bola terkena pertahanan Forest, Scott McKenna pada minit ke-62.
Bagaimanapun, kapten The Hammers, Declan Rice gagal menyempurnakan sepakan tersebut apabila rembatannya diselamatkan penjaga gol, Dean Henderson.
Kedua-dua pasukan saling berbalas serangan tetapi keputusan 1-0 kekal memihak kepad Forest sehingga tamat perlawanan. – KOSMO! ONLINE


Penduduk teruja lihat kapal layar mewah RM200 juta
Oleh SYED AZLAN SAYED HIZAR

14 Ogos 2022, 6:39 pm
KUALA PERLIS – Kehadiran sebuah kapal layar mewah dengan reka bentuk futuristik menyebabkan komuniti setempat terpegun dengan kehadirannya.
Menurut Ahli Lembaga Pengarah Persatuan Nelayan, kapal layar berkenaan tiba di muara sungai Kuala Perlis kira-kira 12 tengah hari semalam.
“Kehadiran kapal layar berkenaan membuatkan orang ramai terutamanya komuniti nelayan yang berada di sekitar kawasan tersebut teruja dengan kehadirannya.
“Kapal layar itu dipercayai menuju ke sebuah dermaga kapal yang terletak kira-kira satu kilometer dari muara sungai berkenaan,” katanya ketika dihubungi Kosmo! sebentar tadi.
Tambahnya, kapal berkenaan tidak menghalang laluan nelayan lain namun rata-rata teruja dengan kehadirannya dan ada yang kali pertama melihatnya dari dekat.
Difahamkan, kapal layar mewah bernilai RM200 juta itu kali pertama menyusuri muara sungai di Kuala Perlis dan kelihatan terlalu ‘asing’ berbanding kapal nelayan yang berlabuh di tebing sungai.

Sementara itu, Pengarah Jabatan Laut Wilayah Utara, Mohd. Hafiz Abdul Majid memberitahu, kapal berkenaan menuju ke dermaga Perlis Marine Engineering (PME).
“Kapal tersebut didaftarkan di Hong Kong milik syarikat Dark Star Limited menuju ke PME bagi tujuan penyelenggaraan atau pembaikan.
“Difahamkan, kapal berkenaan dijadualkan untuk ‘docking’ (berlabuh) pada hari Isnin atau Selasa,” ujarnya.